
DE TRE RINGE 



I 
DEN KLOGE JØDE 

I en hebraisk bog Schebet Jehuda, der er for- 
fattet af Salomo aben Verga i det 15de århun- 
drede, og som handler om jødeforfølgelserne i 
Spanien, fmdes følgende fortælling: 

» Engang vilde kong Peter af Aragonien efter 
tilskyndelse af sin minister Nicolai fra Valencia 
bringe en Jøde, ved navn Ephraim Sanchus, i 
forlegenhed ved at spørge ham, om hvilken reli- 
gion der var den bedste. Jødernes eller de Krist- 
nes. 

Jøden, der gik for at være meget klog, gav først 
et undvigende svar. Min religion, sagde han, er 
den bedste for mig; jeg har før været slave i 
Ægypten, og min Gud har på den vidunderlig- 
ste måde udfriet mig. Din er den bedste for dig, 
siden de Kristne er kommet til magten. 

Jeg spørger dig, svarede kongen, om hvilken af 

FORTIDS SAGN OG SANGE 

de to religioner der i og for sig er den bedste 
uden hensyn til dem, der bekender sig til dem. 

Jøden svarede: Jeg beder min høje konge om 
at tilstå mig tre dages betænkning, og jeg skal da 
svare dig så godt, jeg formår. 

Efter tre dages forløb kom han tilbage; han 
syntes meget ophidset, og kongen spurgte ham 
om grunden dertil. 

Man har behandlet mig ilde, svarede Jøden, 
og det ganske uden grund. Jeg beder dig derfor 
om hjælp, herre konge. Hør nu, hvorledes sa- 
gen forholder sig. For en måned siden begav 
min nabo sig på en lang rejse. For at glæde sine 
to sønner efterlod han hver af dem en kostelig 
sten. Imorges kom de to sønner til mig; de bad 
mig om at belære dem om stenenes forskellige 
egenskaber. Jeg svarede dem, at det kunde jo 
ingen gøre bedre end deres fader, som er juveler 
og derfor udmærket kender stenenes natur og 
værdi; de burde derfor henvende sig til ham. I 
den anledning hånede de mig og slog mig. 

Deri har de handlet urigtigt, svarede kongen, 
og de fortjener at blive straffede. 

Nuvel, svarede den kloge Jøde, lad dine øren 
høre, hvad din mund har sagt. Esau og Jakob er 
ogsaa brødre. Enhver af dem har modtaget en 
kostbar sten, og du vil vide, hvilken af de to 

DEN KLOGE JØDE 

stene der er den bedste. Send, oh konge, et bud 
til faderen, som er i himmelen. Det er ham, der 
er den store guldsmed; han vil kunne belære dig 
om forskellen paa stenene. 

Da udbrød kongen : Du ser, Nicolai, hvor kloge 
disse Jøder er. Et sådant svar fortjener i sand- 
hed æresbevisninger og hædersgaver.« 

Denne fortælling er, som alt sagt, bleven ned- 
skrevet i det 15de århundrede. Det er dog ganske 
utvivlsomt, at den stammer fra en adskilligt æl- 
dre tid, og man antager i almindelighed, at den 
er opstået i Spanien omkring år 1100. 

I øvrigt véd vi intet nærmere om fortællingens 
oprindelse, om den er fuldstændig digt, eller om 
der ligger en historisk tildragelse til grund for 
den. Hvad der behandles i den, er det store 
spørgsmål om de forskellige religioners indbyr- 
des forhold, om deres sandhed. Det er et spørgs- 
mål, som først er blevet rejst med jødedommen. 

Det gamle Testamente lærer: Der findes ingen 
andre guder end min Gud, end Jahve, Gud. 
Herved hævder altså jødedommen sin absolute 
overlegenhed over alle andre religioner, og denne 
stolte og trodsige selvbevidsthed fik vidtræk- 
kende betydning. 

Om jødedommens forhold til andre, tidligere 
og senere religioner skriver den franske littera- 

FORTIDS SAGN OG SANGE 

turforsker Gaston Paris: »Ligesom det første 
dagskær, selv om det blot kaster lys over bjer- 
gets højeste tinde, bringer nattens tusinde spøgel- 
ser til at forsvinde, således svandt også foran den 
ene Gud, der er det religiøse livs virkelige sol, 
alle de henrivende eller rædselsfulde skikkelser, 
som var undfangne af den menneskelige fantasi, 
der famlede sig frem i mørket. Men det gik jøde- 
dommen, som det gik den store profet. Den så 
det forjættede land, uden at kunne komme ind i 
det. Den verden, som den var så sikker på at 
erobre for den sande Gud, blev også erobret, dog 
ikke ved Israel, men ved den kristendom, som 
rabbinerne gerne symboliserede i Esau, og ved 
muhamedanismen, der siges at være udgået fra 
Ismael. To børn, som den selv havde frembragt, 
berøvede den dens arvelod, tilegnede sig besid- 
delsen af den Gud, som dog først og fremmest 
var Jødernes Gud. Og de utaknemlige sønner lod 
sig ikke nøje med at berøve deres fader, hvad der 
burde have tilhørt ham ; de forfulgte ham og for- 
hånede ham på alle måder. De kunde dog ikke 
helt fornægte ham; såvel de Kristne som Muha- 
medanerne erkendte, at deres Gud, den eneste 
sande Gud, var Abrahams, Moses' og Davids Gud. 
Men de hævdede hver for sig, at Jøderne ikke 
længere forstod de åbenbaringer, som denne Gud 

DEN KLOGE JØDE 

stadig vedblev at gøre, og at de fejlede, når de 
ikke vilde tilbede ham i Jesus' eller Muhameds 
Gud.« 

Efterhånden som kristendommen udviklede 
sig, blev den jødedommens værste fjende. År- 
hundreder igennem forfulgtes Jøderiie på alle 
mulige måder. Alt var tilladt overfor dem; intet 
middel var for lavt eller uværdigt for at under- 
kue dem, og de vidste sig ikke sikre noget sted. 

I deres stærkt fremtrædende nationale ejen- 
dommeligheder havde de dog et virksomt beskyt- 
telsesmiddel, der hjalp dem mod de Kristnes rå- 
hed og dumhed og sikrede dem mod fuldstændig 
udryddelse. De var i besiddelse af megen besin- 
dighed og megen snildhed og forstod at bøje sig, 
medens stormen rasede; de var mere verdens- 
kloge end deres modstandere. De sad desuden 
inde med stor lærdom på mange områder; de 
dyrkede særlig lægekunsten og gjorde sig gen- 
nem denne skattede af de fornemme og mægtige. 
Fremfor alt var dog deres udprægede kommerci- 
elle egenskaber dem til uvurderlig nytte; al 
pengeomsætning gik for en stor del igennem de- 
res hænder, og derved blev de ligefrem uund- 
værlige. 

På grund af disse forhold lagdes der stadig en 
dæmper på forfølgelseslysten, men hvor der 

FORTIDS SAGN OG SANGE 

frembød sig en lejlighed til på en eller anden 
måde at plage og fortrædige Jøderne, lod middel- 
alderens Kristne den sjældent gå ubenyttet hen. 
De forsøgte også gennem disputter og forhand- 
linger at overbevise Jøderne om deres tros urigtig- 
hed; men selv disse forhandlinger faldt ikke al- 
tid ud til de Kristnes fordel, og de forløb sjældent 
under fredelige og sømmelige former. 

Joinville fortæller således i sin krønike om 
Ludvig den Hellige (kap. 51 — 53), at abbeden i 
Cluny engang havde indbudt nogle Jøder til at 
mødes med ham og andre Kristne i det håb at 
kunne vinde dem for sin tro. En værkbruden 
ridder, der gik med krykke, forlangte, at. også 
Jødernes øverste præst skulde tilkaldes. Abbeden 
gik ind herpå, og så snart rabbineren var kom- 
men, rettede ridderen følgende spørgsmål til 
ham: »Mester, jeg spørger dig, om du tror, at 
Jomfru Maria, som bar Gud under sit hjærte og i 
sine arme, fødte som jomfru, og at hun er Guds 
moder. « Jøden svarede, at han ikke troede noget 
af alt dette. Ridderen sagde da, at han havde 
gjort uret i at betræde hendes kirke og hus, når 
han hverken troede på hende eller elskede hende. 
»Og I skal for sanden komme til at betale det,« 
tilføjede han, hvorpå han løftede sin krykke, slog 
Jøden under øret og kastede ham til jorden. Så 

DEN KLOGE JØDE 

flygtede Jøderne med samt deres mester, der var 
ilde tilredt, og således endte det møde. Da gik 
abbeden hen og sagde til ridderen, at han havde 
båret sig meget dårligt ad. Men ridderen svarede, 
at abbeden havde båret sig endnu dårligere ad 
ved at sammenkalde et sådant møde. Thi førend 
det var sluttet, var en stor mængde Kristne gåede 
derfra ganske vantro, efterdi de ikke havde forstå- 
et Jiøiderne, som de skulde. I anledning heraf er- 
klærede Ludvig den Hellige: :» Ingen bør, uden 
han er en meget god teolog, indlade sig på at dis- 
putere med dem; men når en lægmand hører, at 
der bliver talt ilde om den kristne lære, bør han 
kun forsvare den med sværdet, og det bør han 
jage så langt ind i modstanderen som muligt.« 

Vi vender nu tilbage til vor parabel. Man tager 
næppe fejl, når man antager, at den skylder sin 
oprindelse en disput om de to religioners fortrin. 
Der levede en mængde Jøder i Spanien, og de 
Kristne har naturligvis dér som i andre lande 
pukket på deres religions overlegenhed og forsøgt 
at bevise jødedommens umulighed. 

En fyrste, muligvis Peter af Aragonien (1094 — 
1 104) har engang villet bringe en Jøde i forlegen- 
hed og stillet ham det spørgsmål, hvilken af de 
to religioner der var den bedste. Men Jøden, der 
ganske forstod vanskeligheden ved at tilkende 

enten den ene eller den anden af de to religioner 
fortrinet, afgav intet direkte svar. Han svarede 
med en lignelse, der var af en sådan art, at fyr* 
sten af sig selv måtte føres til at anvende den på 
det foreliggende tilfælde og selv komme til at 
drage den slutning, som Jøden ønskede. 

Denne ejendommelige fremgangsmåde for at 
undgå at afgive direkte svar på et vanskeligt 
spørgsmål er udpræget orientalsk. Man svarer på 
et spørgsmål ved at fremsætte et andet, og man 
bringer spørgeren i forlegenhed ved det svar, 
man fravrister ham, og hvis rækkevidde og an- 
vendelse han endnu ikke fuldt forstår. 

Vi finder flere mærkelige exempler på denne 
fremgangsmåde i Bibelen. Farisæerne kom til 
Jesus og spurgte ham, om det var tilladt at give 
kejseren skat eller ej. Jesus, der havde mærket 
deres ondskab, bad dem bringe ham skattens 
mønt. De bragte ham en penning, og han sagde 
til dem: »Hvis billede og overskrift er dette?€ De 
sagde til ham : » Kejserens. ^ Da sagde han til dem : 
»Så giver kejseren det, som kejserens er, og Gud 
det, som Guds er« (Math. 22). 

Man kan også minde om Nathans optræden 
overfor kong David. Denne havde ladet Urias 
omkomme for at sætte sig i besiddelse af hans 
hustru; men herved havde han begået en hand- 

DEN KLOGE JØDE 

ling, »som var ond for Herrens øjne« . Nathan gik 
da til ham, sendt af Herren, og fortalte ham om 
den rige mand, der havde overflod på småt kvæg 
og stort kvæg og dog tog den fattiges eneste lam. 
Da David hørte dette, fér han op og råbte: »Så 
vist som Herren lever, den mand er et dødsens 
barn, som det gjorde.« Men Nathan svarede: »Du 
er manden ! « 

Ved Nathans behændige optræden førtes så- 
ledes David, uden at han selv anede det, til at 
fælde dom i sin egen sag. 

En tilsvarende beundringsværdig klogskab 
lægger sig også for dagen i vor parabel. Under 
en form, der langtfra er kunstnerisk udarbejdet, 
rummer den megen dybsindighed og røber me- 
gen verdensklogskab. Det vanskelige og så dybt 
indgribende spørgsmål om de to religioners for- 
trin er besvaret på en absolut overlegen måde, 
eller rettere afvist med den fineste kløgt og den 
største diplomati. 

Det er netop denne sidste egenskab, man lige 
fra middelalderen og op til vore dage så hyppigt 
finder tillagt Jøderne. Der findes vel næppe i den 
danske litteratur nogen klogere og besindigere, 
nogen mere fintmærkende og samtidig mere snu 
ræsonnør end Simon Levi i Goldschmidts klas- 
siske roman »En Jøde«. 

Bind IV. 2 

I tilslutning hertil skal anføres en lille fortæl- 
ling, som går langt tilbage i tiden, og som viser, 
i hvilken udpræget grad Jøderne havde ry for 
snuhed. Den danner desuden et interessant side- 
stykke til vor parabel, særlig i dens senere for- 
mer, som skal undersøges i næste kapitel, derved 
at den lader en Jøde optræde sammen med en 
Kristen og en Muselmand og lader Jøden narre 
de to andre. Fortællingen lyder: 

»En Muhamedaner, en Jøde og en Kristen fore- 
tog engang en rejse sammen. En dag slap deres 
mundforråd op, og de beregnede, at de endnu 
måtte vandre i to dage, inden de kunde komme 
ud af ørkenen. Ved aftenstid vilde tilfældet, at de 
fandt et brød. De stod rådvilde og vidste ikke, 
hvad de skulde gøre med det; det var for lidt til 
tre, men nok for én. De mente derfor, at det vil- 
de være bedst, om én af dem spiste sig ordentlig 
mæt ; men hvem skulde det være? De blev så enige 
om først at træffe afgørelsen den næste dag, og 
de bestemte, at brødet skulde tilhøre den, der om 
natten havde den smukkeste drøm. Derpå lagde 
de sig til hvile, og den følgende morgen begyndte 
de at fortælle deres drømme, for at en sammen- 
ligning kunde finde sted. 

Den Kristne sagde: »Jeg har drømt, at en djæ- 



18 



DEN KLOGE JØDE 

vel bortførte mig til Helvede. Jeg så de flammende 
bål og de muntre og grusomme djævle; jeg hørte 
de fordømtes skrig; jeg overskuede Helvedes af- 
grund i hele dens omfang og udstrækning. Kan 
man tænke sig en skønnere drøm?« 

Muselmanden sagde: »Min drøm er langt smuk- 
kere. Engelen Gabriel greb mig i håret og fløj 
bort med mig til Paradiset, hvor der var den her- 
ligste musik, og hvor jeg så de sortøjede, him- 
melske jomfruers danse. Hvilken drøm kan vel 
sammenlignes med min?« 

Jøden sagde, idet han henvendte sig til den 
Kristne: »Jeg drømte, at en djævel bortførte dig 
til Helvede. « Derefter vendte han sig til Muhame- 
daneren: »Og jeg drømte, at en engel bortførte 
dig til Himmerig. Da jeg derfor mente, at ingen 
af Jer vilde komme tilbage, stod jeg op og spiste 
brødet. « 

Som man ser, er det også den kloge Jøde, der 
sejrer i denne lille vittige fortælling, ligesom i 
parablen, om end hans sejr dér er af en helt an- 
den art. Fortællingen genfindes flere steder i 
ganske uforandret form. Som vi skal se i det føl- 
gende, er parablen derimod vandret viden om og 
har tjent som udtryk for mange menneskers tan- 
ker om, hvilken religion der er den bedste. Den 

er bleven tolk såvel for ortodoxien som for 
den frie tanke; den snævreste ufordragelighed og 
den ædleste tolerance er kommen til orde igen- 
nem den. 



II 

ET FRANSK KORSTOGS- 
DIGT 

DEN jødiske parabel om de to stene vandrede 
tidligt fra Spanien til Frankrig, og herfra ud- 
bredte den sig over hele Vesteuropa, hvor den 
snart afgav stof til et digt, snart til en novelle. 

Parablen holdt sig imidlertid ikke uforandret. 
På dens vandring fra land til land undergik den 
forskellige ændringer. De to stene blev til tre 
ringe, idet fortællingen udvidedes således, at 
spørgsmålet om de forskellige religioners for- 
trin, foruden jødedommen og kristendommen 
også kom til at omfatte muhamedanismen. 

Desuden udviskedes fortællingens oprindelig 
helt neutrale ånd, og fortællerne tog parti på for- 
skellig måde, for eller imod. 

I den jødiske parabel var begge stenene ægte, 

og der antydes ikke med et ord, at den ene skulde 
være mere værdifuld end den anden. I flere af de 
senere former fortælles der os, at kun den ene af 
stenene er ægte, hvilket altså vil sige, at kun den 
ene af de tre religioner er sand, medens de to 
andre er falsknerier. 

Kristne fortællere tog naturligvis parti for kri- 
stendommen, og fortællingen farvedes stærkt i 
kristelig retning. Under en således ændret form 
genfinder vi den i et gammelt fransk digt: »Li 
dis dou vrai anieh, der er forfattet i slutningen 
af det 13de århundrede. Heri fortælles følgende: 

I Ægypten levede en mand af sjælden dyd og 
klogskab. Han ejede en kostbar ring, der var i 
besiddelse af en vidunderlig kraft; »der fandtes 
ingen, som led af sygdom i næse, mund eller øjne, 
uden at han jo strax kunde helbredes ved hjælp 
af denne ring, blot ved at røre ved den« . Den læ- 
gede alle onder, selv døden ; rørte ringen ved en 
død, levede han strax op. Han bragte mange men- 
nesker lægedom og lindring med sin ring, og han 
forlangte aldrig noget for sin hjælp, hverken guld 
eller sølv. 

Han havde tre sønner. De to ældste af dem var 
forhadte af Gud og mennesker; de var løgnag- 
tige, bedragerske, trættekære, udsvævende, kort 
sagt i besiddelse af alle mulige laster. Den yng- 

ste derimod var retskaffen og dydig, alle elskede 
ham undtagen hans to ældre brødre. 

Da faderen var bleven gammel, besluttede han 
at lade den vidunderlige ring gå i arv til den 
yngste søn, men samtidig lod han en guldsmed 
hente, viste ham ringen og befalede ham at for- 
færdige to andre, der ganske lignede den. Da dø- 
den nærmede sig, kaldte han i hemmelighed sin 
ældste søn ind til sig, gav ham en af de efter- 
gjorte ringe og lod ham forstå, at det var den 
ægte; han bad ham dog gemme den, så længe han 
endnu levede, men efter hans død kunde han 
åbenlyst vise den og fortælle alle, at det var ham, 
der ejede den ægte ring. Derefter lod han den 
næstældste kalde, forærede også ham en uægte 
ring og sagde det samme til ham, som han havde 
sagt til den ældste. 

Til sidst talte han med sin yngste søn. »Der er 
mange«, sagde han, »som tror at have laden fuld 
af korn, og så ejer de dog ikke så meget som en 
skæve. Dine to brødre, der er værre end den for- 
ræder Ganeion, har af mig hver fået en ring, men 
den er falsk; dog herom véd de intet. Du der- 
imod, der er god og retskaffen, du skal arve den 
ægte ring, og når dine brødre fremviser deres, 
skal du fremvise din og frejdigt hævde, at kun 
den er i besiddelse af den vidunderlige lægekraft. « 

Snart efter døde faderen; han gik lige hjem til 
Gud, » til Gud, som strakte armene ud efter ham, 
og således fik han den løn, han fortjente €. Alle 
begræd ham. 

Efter begravelsen stod strax den ældste søn 
frem og fortalte, at han havde været særlig af- 
holdt af sin fader, og derfor havde han også fået 
ringen. Her er den, sagde han og fremviste 
den for alles øjne. Men så rejste den næstældste 
sig og sagde: Tro ham ikke, han lyver; her er 
den ægte ring, jeg har modtaget den af min fa- 
der. Herover blev alle meget bestyrtede, men be- 
styrtelsen tiltog, da den yngste søn nu trådte 
frem og sagde: Gode folk, ingen af de ringe, I har 
set, har nogen kraft. Kun den er ægte, som jeg 
ejer, og den har jeg modtaget som arv af min fa- 
der. I kan jo prøve dens kraft. 

Man prøvede strax de tre ringe, og det viste sig, 
at det var den yngstes, som var den ægte. Man 
fratog da de to ældre brødre deres ringe og søn- 
derbrød dem. Rasende herover forfulgte de de- 
res yngste broder og fortrædigede ham på enhver 
måde. Han vidste til sidst ikke, hvor han kunde 
være i fred for dem; og han blev jaget ud af lan- 
det, efter at man endogså havde forsøgt at øde- 
lægge hans ring. 

Herefter begynder den gamle trouvére på en 

lang moralsk kommentar til sit digt. Hvem er 
den gode gamle mand i Ægypten? spørger han. 
Det er selve Gud Fader i Himlen. De tre sønner, 
der hver får deres ring, er de tre store folkeslag, 
der hver har deres religion. Saracenerne har den 
ene ring, »de tilbeder Muhamed og månen«. Jø- 
derne har den anden ring, og den tredie ring 
ejer de Kristne. 

De Kristnes religion er sådan, at den himmel- 
ske konge har udfriet os af djævelens magt ved 
den hellige dåb, og den har været menneskene 
en langt bedre ven end de to andre. 

Den ældste søn betyder Saracenerne; de har 
en dårlig religion; den er forfærdiget i en dårlig 
ovn, af dårligt metal og af dårlige arbejdere. Alle, 
som slutter sig til den, vil blive fordømte, og på 
dommedag vil dens bekendere forstumme af 
rædsel. 

Den mellemste søn er jødedommen, den stam- 
mer fra den »gamle Pagt«, og Moses har formet 
den. Siden den dag, da blodet dryppede fra Kri- 
sti martyrkrone, har Jøderne ejet den falske ring. 

Vi Kristne er derimod den yngste søn, hvem 
Gud har skænket den ægte ring. Vor religion er 
prøvet og fundet sand, og derfor kan også be- 
kenderne og martyrerne, der har lidt døden for 
Gud, nu gøre åbenlyse mirakler. Og det véd man, 

har aldrig hverken Saracener eller Jøder kunnet 
gøre. Herpå tager jeg den hellige Fiacre til vidne. 
Og den er falsk og ond, som spørger, om det vir- 
kelig er os, der har den ægte ring. 

Men den yngste søn må lide megen nød og for- 
følges af dem, der kaldes hans ældre brødre. De 
har frataget ham hans arvelod og jaget ham ud 
af det land, som han havde fået af sin fader, det 
er det land, hvor Jomfru Maria er bleven født. 

Digteren fortæller derefter om det Hellige land, 
hvor Gud ikke længere dyrkes og tilbedes i ånd 
og sandhed^ og han retter heftige bebrejdelser 
mod paven og de høje herrer, der kun tænker på 
verdslig fordel og på at skaffe sig gods og guld, 
men ikke bekymrer sig om atter at få ringen gjort 
i stand. 

Herefter går han over til en direkte opfordring 
til at foretage et nyt korstog, og han vender sin 
opfordring til kongen af Frankrig, Filip HI (Fi- 
lip IV?), grev Robert II af Artois og grev Guido 
af Flandern. Ved hjælp af disse tre kunde godt 
den yngste søn atter komme til magten, og den 
ring, som nu er søndret, vilde atter blive hel. — 

Som man ser, fremtræder den jødiske parabel 
her stærkt ændret, både hvad indhold og stoffets 
udformning angår. Der er desuden tilføjet en lang 
moraliserende betragtning, og det er i denne, at 

26 



ET FRANSK KORSTOGSDIGT 

vi oplyses om, at de tre ringe betyder de tre re- 
ligioner. Spørgsmålet om den ene religions for- 
trin fremfor den anden, som jo er den direkte år- 
sag til parablens fremkomst, er her på en yderst 
uheldig måde Qernet fra selve fortællingen. 

Hvad derefter tendensen angår, er den bleven 
udpræget kristelig. Digtet, der på mange steder 
fremtræder som en apologi for kristendommen, 
fordømmer samtidig meget kraftigt jødedommen 
og muhamedanismen; det slutter jo endog med 
en begejstret henvendelse til vesteuropæiske fyr- 
ster om atter at drage i leding mod Orientens 
vantro og tilbageerobre det Hellige land. Der er 
således ikke blevet den allerringeste rest tilbage 
af den jødiske parabels milde og kloge tolerance. 

Fortællingens forandrede tendens har medført 
en ændring i motivet af en højst ejendommelig 
art. Da det hævdes, at kun den ene af religionerne 
er sand, kan jo også kun den ene af ringene være 
ægte. De to andre ringe må derfor nødvendigvis 
være falske. Det er faderen selv, der lader dem 
eftergøre, og da han forærer sine to ældste søn- 
ner dem, udgiver han dem mod bedre vidende 
for at være ægte. 

Han holder altså ligefrem sine børn for nar 
eller rettere sagt, han bedrager dem simpelt hen. 
Denne fremgangsmåde må forekomme dobbelt 

uheldig, dobbelt daddelværdig, når man husker, 
at faderen for de middelalderlige læsere og til- 
hørere forestillede selve Gud Fader i Himlen. 
Man kan vel have lov til at forbavses over, at den 
gamle franske digter slet ikke i sin opbyggelige 
udlægning af fortællingen er standset ved dette 
punkt og på en eller anden måde har udtalt sin 
forargelse over, at Gud således gøres til en sim- 
pel bedrager og løgner. 

Men middelalderens robuste tro har næppe 
fundet det umagen værd at opholde sig ved slige 
småting; det hele var jo kun en frauspia, et fromt 
bedrageri, og desuden var jo naturligvis på for- 
hånd alt tilladt, når det kun drejede sig om Jøder 
og Muhamedanere. Således ræsonnerede man 
almindeligt i middelalderen, og forskellige be- 
givenheder i den nyere tids historie frister en 
uvilkårligt til at spørge, om der ikke endnu ræ- 
sonneres på samme måde i mange kristne sam- 
fund. 

Vi forlader nu dette oldfranske digt for at an- 
føre endnu en omarbejdelse af den jødiske para- 
bel, ændret i kristelig retning. Det er en lille for- 
tælling, som findes i » Gesta Romanorum « (Nr. 89), 
middelalderens største samling noveller og anek- 
doter; den synes at være sammenarbejdet i Eng- 
land omtrent år 1300. Fortællingen lyder således : 

OM DENNE VERDENS TREDELING 

Der levede i gamle dage en ridder, som havde 
tre sønner. Da han skulde til at dø, ordnede han 
sine jordiske anliggender. Han overlod den æld- 
ste sit landgods; den anden skænkede han en 
stor skat, men den tredje gav han en kostbar 
ring, der var mere værd end alt, hvad de to an- 
dre havde fået; hver af dem havde dog også mod- 
taget en ring. De tre ringe så ganske ens ud. 

Da faderen var død, sagde den ældste af søn- 
nerne: Min fader har givet mig sin kostbare ring. 
Den næstældste svarede: Det er ikke dig, der har 
den; det er mig, han har givet den til. Da den 
yngste hørte dette, sagde han: Det vilde være 
ganske uretfærdigt, om I havde den. Den ældste 
af Jer har fået jordegodset, den næstældste en 
stor skat. Det er derfor kun simpel retfærdighed, 
^t jeg, der er den yngste, har fået den kostbare 
ring. 

Den ældste af sønnerne svarede hertil: Vi må 
gøre en prøve for at få at vide, hvilken af rin- 
gene der er den kostbareste og bedste. De to an- 
dre brødre gik gerne ind på dette forslag, og man 
prøvede strax ringenes kraft på nogle stakkels 
mennesker, der led af forskellige sygdomme. De 
to ældste brødres ringe formåede dog intet at ud- 

rette, men den yngste broders ring helbredede 
alle de syge. 

Til denne fortælling er knyttet følgende »mo- 
ralisatio« : 

Den omtalte ridder er vor herre Jesus Kristus ; 
hans tre sønner er Jøderne, Saracenerne og de 
Kristne. Jøderne har han givet det forjættede 
land. Saracenerne denne verdens skatte, men de 
Kristne har han skænket den kostbare ring, som 
er Troen, og ved hvis hjælp man kan helbrede 
mange tærende sygdomme, i overensstemmelse 
med hvad der er skrevet, at alt er muligt for den, 
der tror. Sine fide impossibile est placere deo (uden 
tro er det umuligt at finde nåde for Gud). 

Til trods for det stærkt kristelige præg hersker 
der dog i denne fortælling en mærkelig mild- 
hedens og fordragelighedens ånd. Der tales ikke 
om krig mellem de forskellige religionssamfund ; 
hvert af dem skal beholde, hvad det har mod- 
taget; således vil Jøderne forblive i besiddelse af 
det Hellige land, og de Kristne må give afkald på 
denne verdens rigdom og magt til fordel for Sa- 
racenerne. 

Det er vel ikke usandsynligt, at den resigna- 
tion, som her kommer til orde, er et udslag af 
de mange fejlslagne forhåbninger, som man i 

Vesteuropa havde knyttet til korstogene ; de mis- 
lykkedes jo alter og atter, det var vel altså ikke 
Guds vilje, at de Kristne skulde være herrer i 
Palæstina. 



III 

SULTAN SALADIN OG 

MELCHISEDECH 

VI har nu set, hvorledes man i middelalderen 
omarbejdede den jødiske parabel i kristelig 
ånd; men den foreligger også i forskellige for- 
mer, hvor en hel anden tendens har gjort sig 
gældende. 

Italienske novellister har genfortalt den på en 
ny og ejendommelig måde, således at den er ble- 
vet udtryk for en stærk skepsis; i den nye form 
står fortælleren ganske tvivlende overfor mulig- 
heden af at kunne afgøre spørgsmålet om, hvil- 
ken af de tre religioner der er den bedste, og 
konklusionen synes at blive, at de alle er lige 
gode — eller lige dårlige. 

De italienske former har bedre end de franske 
og engelske (latinske) gengivet den oprindelige 
fortælling. Rammen er for en stor del bevaret 

Bind IV. 3 

uforandret. Det er således en Jøde, som anven- 
der parablen for at undslippe den snare, en fyr- 
ste lægger for ham. 

De italienske redaktioner er tre i tallet, de tilhø- 
rer det 13de og 14de århundrede. Den ældste fore- 
kommer i »Cento novelle antiche« eller »Il No- 
vellino« , en samling småfortællinger, der er ned- 
skrevne rimeligvis omkring 1270 eller 1280; den 
næstældste findes i »L'aventuroso Ciciliano«: 
(1311), en roman af Busone da Gubbio, en ven 
af Dante ; den yngste og berømteste skyldes Boc- 
caccio, der har benyttet motivet til en novelle i »Il 
Decamerone« (I, nr. 3). Den lyder således: 

^Sultan Saladins tapperhed var så stor, at han 
fra en lille fyrste var blevet hersker over Baby- 
lonien. Han havde vundet utallige sejre både 
over saraceniske og kristne konger, men ved alle 
disse krige havde han efterhånden udtømt hele 
sit skatkammer. Engang kom han i en pludselig 
forlegenhed; han skulde til et nyt foretagende 
bruge en stor sum penge, og da han overvejede, 
hvorledes han skulde forskaffe sig den, kom han 
til at tænke på en rig Jøde, som hed Melchise- 
dech og boede i Alexandria, hvor han lånte pen- 
ge ud mod høje renter. Han håbede at kunne få 
hjælp af denne. 

Melchisedech, der var meget gerrig, vilde dog 

næppe være tilbøjelig til at hjælpe ham frivilligt, 
og på den anden side undså Saladin sig for at 
bruge vold. Da hans forlegenhed imidlertid blev 
større og større, var han stadig optaget af at 
udfinde en måde, på hvilken han kunde få Mel- 
chisedech til at hjælpe sig; han vilde søge at få 
ham til det ved anvendelse af overbevisende for- 
nuftgrunde. 

Han lod ham derfor kalde til sig, modtog ham 
yderst venligt, lod ham sidde ned og sagde til 
ham: 

Min gode ven, jeg har hørt mange sige, at 
du er en højlærd mand, og at du forstår dig vel 
på alt, hvad der vedrører Gud og religionen. 
Derfor vil jeg gerne vide af dig, hvilken af de tre 
religioner du anser for den sandeste, Jødernes, 
Muhamedanernes eller de Kristnes? 

Melchisedech, der i virkeligheden var en vis og 
klog mand, forstod meget vel, at Saladin vilde 
lokke ham i en fælde for derved at få magt over 
ham. Han indså, at sultanen vilde opnå sin hen- 
sigt, hvis han roste den ene af de tre religioner 
på de andres bekostning; derfor måtte han se 
at finde på et svar, ved hvilket han kunde undgå 
at blive fangen. Hans rådsnarhed kom ham til 
hjælp, og det blev ham strax klart, hvorledes 
han skulde svare : 

3* 

Høje herre, det spørgsmål, som I har gjort 
mig, er vel værdt at drøfte, men for at besvare 
det på rette måde og for at forklare dig, hvor- 
ledes jeg forstår det, hør så først en lille fortæl- 
ling. Om jeg husker ret, har jeg mange gange 
hørt sige, at der engang levede en rig og mægtig 
mand, som blandt mange andre kostbarheder 
ejede en overordentlig skøn og værdifuld ring. 
Denne ring ønskede han på grund af dens mange 
herlige egenskaber at bevare for sine efterkom- 
mere, og han bestemte, at den af hans sønner, i 
hvis eje ringen blev fundet, skulde være hans 
arving og skulde æres og agtes af de andre som 
den første iblandt dem. Den søn, som havde 
modtaget ringen som gave af sin fader, lod den 
på samme måde, under de samme vilkår, gå vi- 
dere til sin søn. Således vandrede ringen fra 
hånd til hånd, fra slægtled til slægtled. 

Til sidst tilfaldt den en mand, som havde tre 
sønner; de var alle smukke, alle retsindige; de 
var alle lydige mod deres fader og elskede ham 
i høj grad. De tre brødre kendte alle ringens hi- 
storie, og da hver af dem gærne vilde anses for 
at være den bedste, bad hver af dem faderen, 
som allerede var gammel, om at få ringen efter 
hans død. Den retskafne mand, som elskede alle 
sine tre sønner lige højt, vidste ikke selv, til hvem 

af dem han vilde lade ringen gå i arv; hver af 
dem lovede han at stille tilfreds, og i al hemme- 
lighed lod han en dygtig mester lave to andre 
ringe, der ganske lignede den første. Så stor var 
ligheden imellem dem, at selve guldsmeden knap 
kunde skelne dem, han selv havde forfærdiget, 
fra den ægte. 

Da døden nærmede sig, gav han hver af sine 
sønner en ring, og da han var død, vilde de alle 
tre overtage arven. Enhver af dem protesterede 
ivrigt imod de to andre og fremlagde en ring 
som vidnesbyrd om, at hans krav var beret- 
tigede. Da det så viste sig, at ringene var fuld- 
stændig ens, så at ingen kunde afgøre, hvilken 
af dem der var den ægte, måtte det spørgsmål 
forblive uafgjort, hvilken af sønnerne der var den 
sande arving, og det er endnu uafgjort den dag i 
dag. 

På samme måde svarer jeg dig, høje herre, 
med hensyn til de tre religioner, som Gud Fa- 
der har skænket de tre folk, og om hvilke du 
vilde høre min mening. Ethvert af folkene me- 
ner at have modtaget den sande arv, den sande 
religion og Guds sande bud. Men som med rin- 
gene, så får også her det spørgsmål stå uafgjort 
hen, hvem der har modtaget den sande arv. 

Sultanen forstod, at Melchisedech på en yderst 

klog og fin måde havde undgået den snare, han 
havde lagt for ham, og derfor bestemte han sig 
til åbent at fortælle ham om sin forlegenhed for 
at se, om han vilde hjælpe ham. Således gjorde 
han, og han åbenbarede for ham, hvad han hav- 
de haft i sinde, hvis han ikke havde svaret 
ham så behændigt. Jøden lånte Saladin høj- 
modigt alle de penge, han behøvede, og sultanen 
betalte ham dem senere nøjagtigt tilbage; des- 
uden skænkede han ham store gaver og slut- 
tede venskab med ham; han beholdt ham hos 
sig og gav ham en høj og ærefuld stilling, c 

Som man ser, er stoffet her blevet underkastet 
en gennemgribende omformning, og Boccaccio 
har samtidig iklædt det en ny, kunstnerisk form, 
som vi skal undersøge lidt nærmere. Lad os be- 
gynde med de optrædende personer. 

Det er ikke længer, som i Salomo aben Ver- 
ga's fortælling, en kristen konge, som stiller 
spørgsmålet, om hvilken religion der er den 
bedste, det er en Saracener, den på korstogenes 
tid så berømte sultan Saladin. 

Sultan Saladin var vel kendt i Vesteuropa i mid- 
delalderen. Hans tapperhed og hans magt, hans 
store gavmildhed og hans pragt havde kastet 
glans over hans navn. De hjemvendende kors- 
farere fortalte de forunderligste historier om ham, 

de overbød hinanden i skildringen af den orien- 
talske fyrste, og hans navn blev hurtigt rundt 
om i Europa centrum foren broget sagnhistorie. 

Saladin omformedes efterhånden i de euro- 
pæiske poetiske beretninger til en fuldendt type 
på en ridder; man tillagde ham alle de dyder, 
som den gang var højest i kurs, og han blev næ- 
sten indbegrebet af al menneskelig, i alt fald al 
ridderlig fuldkommenhed. Han var høvisk og 
højmodig, dristigog tapper, gavmild og ædel ; der- 
til uegennyttig og nøjsom. I »DilitiæOrientales« 
fortælles, at han aldrig ejede mere end én dragt 
og aldrig havde mere end én hest i sin stald. 
Midt i sin overflod og rigdom fandt han glæde 
ved selv at leve i fattigdom. Efter hans død fandt 
man i hans pengeskrin kun én dukat og fyrre- 
tyve sølvnasariner. 

Der manglede dog i de vesteuropæiske ridde- 
res øjne Saladin én ting i at være fuldkommen: 
han var ikke Kristen. Men også på dette punkt 
har sagnet omformet ham i retning af ridder- 
tidens ideal. Gøre ham helt til Kristen, kunde 
man jo ikke. En sådan omformning vilde have 
været for voldsom og for urimelig; han optræder 
jo overalt som de kristne korsfareres uforsonlige, 
om end ædle modstander, Men man lod forstå, 
at var han end Muhamedaner, var han næppe 

helt overbevistom muhamedanismens sandhed; 
han var en tvivler, der mente, at også andre reli- 
gioner kunde have deres fortrin. 

I Enenkels Weltchronik, der er forfattet i Øst- 
rig i det 13de århundrede, fortælles, hvorledes 
han før sin død blev grebet af angest for sin sjæls 
frelse og anså det for rigtigt at sikre sig på tre 
måder. Han lod derfor sin største skat, et kost- 
bart bord af safir, hugge i tre stykker og testa- 
menterede et stykke til hver af de tre hovedreli- 
gioner for samtidig at sikre sig den muhame- 
danske, den jødiske og den kristne Guds hjælp og 
beskyttelse. 

I et andet sagn gøres skridtet fuldt ud, og man 
lader den døende Saladin gå over til kristendom- 
men. Det fortælles, at da han lå på sit yderste og 
var tvivlrådig med hensyn til den sande tro, lod 
han en Jøde, en Muselmand og en Kristen kalde 
til sig; alle tre ansås de for at være de kyndigste 
i deres tro. »Hvilken er den bedste religion? c 
spurgte han Jøden. »Det er min,« svarede denne. 
>0g hvis du skulde antage en anden, hvilken 
blev det så?« »Kristendommen,« lød svaret, »thi 
den er fremgået af min tro. c De samme spørgs- 
mål stilles derefter Muselmanden. Han holder, 
ligesom Jøden, fast på sin tro, men skulde han 

antage en anden, blev det kristendommen, »thi 
af den er min tro fremgået«. Til sidst erklærer 
den Kristne, at hans tro er den bedste, og at han 
aldrig vil antage nogen anden. »De to andre er 
begge falske.« »Så vil jeg også antage den kristne 
religion,« sagde den døende sultan, »da både 
Jøden og Muselmanden anser den for den bed- 
ste efter deres egen tro, og den Kristne ikke til- 
lægger de andres tro nogen værd.« 

Således endte Saladins sagnhistorie i Europa 
med at gøre ham til Kristen i hans dødsstund. 
Historisk set véd vi kun om ham, at han hyp- 
pig viste stor mildhed og overbærenhed imod 
de kristne riddere, han tog til fange. Der siges og- 
så, at han viste stor interesse for religiøse spørgs- 
mål, men nærmere oplysninger herom synes at 
mangle. 

Det er iøvrigt interessant at iagttage, at der flere 
steder i Koranen viser sig spor af en betydelig 
tolerance overfor de to andre monoteistiske re- 
ligioner. I femte sure, v. 52, står således: »Hver af 
Eder (de tre trossamfund) have vi givet en lov 
og en åben vej, og hvis det havde behaget Gud, 
så vilde han have gjort Eder til ét folk; men han 
vilde prøve Eders samvittighedsfuldhed i at holde 
det, som han har givet Eder. Stræber derfor efter 

at overgå hverandre i gode gerninger. I skulde 
alle vende tilbage til Gud, og da vil han forklare 
Eder genstanden for Eders uenighed.« 

Og i samme sure, v. 73, læses : » Se, de troende, og 
Jøderne og Sabæerne og Nazaræerne — de som 
tror på Gud og på dommens dag og handler ret 
— over dem skal ingen frygt komme, og de skulde 
ikke være bedrøvede. « 

Når man i middelalderen havde den opfattelse 
af sultan Saladin, som ovenfor er omtalt, forstås 
det let, at Boccaccio har valgt netop ham til at 
stille spørgsmålet om de tre religioner. Spørgs- 
målet skulde jo ikke afgøres til fordel for den 
kristne religion; det kunde derfor vanskeligt stil- 
les af en kristen fyrste. I ethvert tilfælde måtte 
kong Peter af Aragonien forsvinde; men hvem 
skulde erstatte ham. Naturligvis kunde Boccac- 
cio have lagt spørgsmålet i munden på Frederik 
den Anden, denne mærkelige mand og store 
skeptiker, om hvem der fortaltes, at han havde 
sagt, at verden var blevet ført bag lyset af tre 
store bedragere. Moses, Jesus og Muhamed. Men 
det vilde sikkert have syntes for udfordrende, om 
Boccaccio havde ladet denne uforsonlige mod- 
stander af pavedømmet optræde; det vilde på 
forhånd have stemplet hans novelle som anti- 

kristelig. Derimod var det yderst diplomatisk 
at vælge sultan Saladin; af en saracenisk fyrste 
kunde man jo ikke vente en udtalelse til fordel 
for den kristne religion, og på den anden side 
vidste man jo, eller man troede at vide, at Sala- 
din stod tvivlende overfor sin egen tro. 

Hvad novellen i øvrigt angår, finder vi i den 
det samme arvespørgsmål, som vi kender fra de 
tidligere anførte former, men som mangler i den 
jødiske parabel. Også hos Boccaccio lader fade- 
ren to falske ringe forfærdige, men der glides let 
hen over det forhold; der ligesom dækkes og 
glattes over dette vanskelige punkt. Efter fade- 
rens død kan ingen skelne mellem de tre ringe. 
De synes alle lige ægte, og spørgsmålet må lades 
uafgjort. 

Vi står her, som alt fremhævet, overfor en hel 
anden ånd end den, der for exempel besjæler 
det anførte gammelfranske digt; en nøgtern sund 
skepticisme er trådt i stedet for den ukritiske for- 
herligelse af kristendommen. Men én fejl fin- 
des der dog stadig i novellens bygning; der si- 
ges vel, at ingen kan skelne de tre ringe fra 
hverandre, og at spørgsmålet derfor må forblive 
uafgjort; men vi véd dog, i henhold til hvad der 
er fortalt, at kun den ene af ringene er ægte. En 



43 



FORTIDS SAGN OG SANGE 

fuldt gennemført skepsis må kræve en foran- 
dring på dette punkt, og denne forandring gen- 
nemførtes af Lessing i hans benyttelse af mo- 
tivet. 



IV 

NATHAN DEN VISE 

EFTER renaissancen vandrede fortællingen om 
de tre ringe fra Boccaccios Decamerone over 
i en tysk samling noveller og anekdoter »Schimpf 
und Ernstc, som i det 17de og 18de århundrede 
udkom i forskellige optryk og oversattes på flere 
sprog. Således spredtes efterhånden kendskabet 
til den gamle jødiske parabel i videre og videre 
kredse. Også i Danmark var den vel kendt, og 
Rasmus Nyerup har optaget den i sin bog om den 
danske almues morskabslæsning som et karak- 
teristisk exempel på indholdet af den udbredte 
folkebog. 

Der er dog kun én, der i den nyere tid har 
tænkt på at udnytte den gamle skat, og det er den 
bekendte tyske forfatter Gotthold Ephraim Les- 
sing. Han har omarbejdet Boccaccios novelle og 
indflettet den i sit betydningsfulde drama »Na- 
than der Weise«. 

Handlingen er henlagt til korstogenes tid, og 
blandt de optrædende findes repræsentanter for 
de tre monoteistiske religioner. Sultan Saladin 
repræsenterer muhamedanismen, den kloge Na- 
than jødedommen, medens kristendommen tæl- 
ler flere vigtige repræsentanter. Jeg skal ikke her 
komme ind på, hvorledes Lessing har skiftet vind 
og vejr mellem de tre stridende parter. Det ligger 
udenfor min opgave. Kun det skal siges, at Les- 
sing ikke synes at have været så upartisk, som 
han gerne vil give det udseende af; og så meget 
er klart, at de Kristne i stykket ikke står med pal- 
merne i hænderne overfor Jøderne og Muhame- 
danerne — men de gjorde det måske heller ikke 
i virkeligheden på korstogenes tid. 

Hvad der gentagne gange direkte og indirekte 
bebrejdes de Kristne, er deres mangel på men- 
neskelighed. Sittah siger til sin broder, Saladin: 
> Du kender ikke de Kristne og ønsker heller ikke 
at kende dem. Deres stolthed er at være kristne, 
ikke at være mennesker. Thi selv den menneske- 
lighed, som de har taget i arv fra deres mester, 
og som de har blandet med megen overtro, el- 
sker de, ikke fordi det er menneskeligt, men fordi 
Kristus lærer det, fordi Kristus har gjort det. Det 
er et held for dem , at han var så godt et menne- 
ske; det er et held for dem, at de på tro og love 

kunne antage hans dyder. Dog, hvad siger jeg, 
dyder? Det er ikke hans dyder, men hans navn, 
der skal udbredes over hele verden og kaste 
skygge på alle gode mennesker. Det er kun nav- 
net, navnet alene, som det er dem om at gøre.« 

Stykkets handling, der iøvrigt ikke frembyder 
nogen særlig stor interesse og heller ikke er lagt 
særlig behændigt til rette, vedkommer os ikke i 
denne sammenhæng. Her skal blot anføres de 
scener, som er bygget over vor fortælling. De fin- 
des i tredje akt, hvor sultanen har ladet Nathan 
kalde til sig, og hvor der mellem de to mænd 
udspinder sig følgende samtale : 

Saladin. 

Da du er så vis, så sig mig, hvilken religion, 
hvilken trosbekendelse, der forekommer dig at 
være den bedste. 

Nathan. 
Sultan, jeg er Jøde ! 

Saladin. 

Og jeg Muselmand, den Kristne står imellem os. 
Af disse tre religioner kan dog kun én være den 
sande. En mand, som du, bliver ikke stående 
dér, hvor tilfældet har ladet ham blive født; eller 
hvis han bliver der, så gør han det af indsigt og 

gode grunde; han gør det, fordi han vælger det 
bedste. Meddel du mig nu din opfattelse. Lad mig 
høre de betragtninger, som jeg ikke selv har haft 
tid til at anstille. Meddel mig såvel dit resultat 
som dine grunde, naturligvis i fortrolighed, for 
at jeg kan gøre dit standpunkt til mit, for at jeg 
kan tænke som du. Du studser, du ser prøvende 
på mig? Det kan vel være, at jeg er den første 
sultan, der har haft et sådant indfald, — der dog 
ikke synes mig så helt uværdigt for en sultan. Er 
det ikke rigtigt; så tal dog! Svar mig! Eller vil du 
have tid til at betænke dig? Nuvel, det skal du 
få ... . Overvej nu sagen, og overvej den hur- 
tigt. Jeg kommer snart tilbage. (Han går.) ' 

Nathan. 

Hm, hm! det var besynderligt. Hvad betyder 
det? Hvad vil sultanen? Jeg troede, at han vilde 
have penge, og han vil have — sandhed. Sand- 
hed, og lian vil have den kontant, som var den en 
mønt. — Ja var talen kun om en ældgammel 
mønt af den slags, der vejedes, så gik det vel. Men 
så nye mønter, som kun præges med et stempel, 
og som man kan tælle op på bordet; med dem er 
.det en anden sag. Kan man komme sandhed ind 
i et hoved, som man kommer penge i en pose? 
Hvem er her Jøden, han eller jeg? Men er det 

ikke for sandhedens skyld, at han spørger efter 
sandheden? Det vilde være uværdigt at tro, at 
han vilde brugeden som fælde for mig. Uværdigt? 
Hvad er vel for uværdigt eller for ringe for de 
store? Han faldt jo lige med døren ind i huset 
til mig. Man banker dog på, forhører sig dog, når 
man nærmer sig som ven. Jeg må gå forsigtigt til 
værks. Men hvorledes? Hvorledes? Helt at ville 
være Jøde går sikkert ikke. Men helt at lade være 
med at være Jøde er endnu mere umuligt. Ti, 
hvis jeg ikke er Jøde, vil han spørge mig, hvor- 
for jeg da ikke er Muselmand? — Nu har jeg 
det. Det kan redde mig. Det er ikke børn alene, 
man kan stille tilfreds medæventyr. — Der kom- 
mer han. Lad ham nu blot komme. 

Saladin. 

Du synes vel ikke, at jeg kommer for hurtigt 
tilbage? Er du til ende med dine overvejelser? 
Tal så. Her hører ingen os. 

Nathan. 
Den hele verden kunde gerne høre os. 

Saladin. 

Så sikker er altså Nathan i sin sag. Det kalder 
jeg i sandhed en vismand. Aldrig at ville skjule 

Bind rv. 4 

sandheden, men sætte alt ind på den, liv og lem- 
mer, gods og guld. 

Nathan. 

Ja, når det er nødvendigt og kan nytte noget. 
Dog inden jeg helt betror mig til dig, sultan, til- 
lader du mig måske, at jeg fortæller dig en hi- 
storie? 

Saladin. 

Ja, hvorfor ikke? Jeg har altid yndet at høre 
historier, når de blev godt fortalte. 

Nathan. 
Nu, at fortælle godt er just ikke min sag. 

Saladin. 
Igen så stolt beskeden. Begynd nu, fortæl. 

Nathan. 

I længst forsvundne dage levede i Østen en 
mand, der ejede en ring af uskatterlig værdi; han 
havde fået den af en, han elskede højt. Stenen 
var en opal, der spillede i hundrede skønne far- 
ver, og den havde den skjulte kraft at gøre den 
elsket af Gud og mennesker, som bar den i tillid 
hertil. Man forstår derfor vel, at manden i Østen 
aldrig tog den af sin finger og traf bestemmelser 

50 



NATHAN DEN VISE 

for at sikre sine efterkommere den til evige tider. 
Således gjorde han. Han overlod ringen til den 
af sine sønner, som han holdt mest af, og be- 
stemte, at han igen skulde overgive ringen til 
den af sine sønner, der var ham den kæreste; og 
stadig skulde den kæreste uden hensyn til fødsel 
og alder blot i kraft af ringen være husets ho- 
ved og ypperste. Du forstår mig, sultan? 

Saladin. 
Jeg forstår dig, gå videre! 

Nathan. 

Således vandrede nu ringen fra søn til søn. Til- 
sidst kom den til en fader, der havde tre sønner, 
som alle var ham lige lydige og som han derfor 
ikke kunde andet end elske lige højt. Kun en 
gang imellem, når han befandt sig alene med 
een af sønnerne, og de andre ikke samtidig gjorde 
krav på hans kærlighed, syntes snart den ene, 
snart den anden ham værdigst til ringen; og han 
havde da den fromme svaghed at love den til 
ham, han netop da var sammen med. Det gik jo 
kun til en tid. Da døden nærmede sig, kom den 
gode fader i forlegenhed. Det smertede ham, at 
han måtte blive nødt til at såre to af sine søn- 
ner, der havde stolet på hans ord. Hvad skulde 

han gøre? I al hemmelighed sendte han bud til 
en kunstner, hos hvem han bestilte to ringe, der 
skulde forarbejdes efter den ægte ring som mo- 
del, og han bød, at der hverken måtte spares 
penge eller umage for at gøre dem ganske ens 
med denne. Dette lykkedes kunstneren. Da han 
bragte ringene, kunde selv faderen ikke skjelne 
den ægte fra de andre. Glad og veltilmode kal- 
der han hver af sine sønner til sig i hemmelig- 
hed; hver for sig giver han dem sin velsignelse 
og sin ring, hvorefter han dør. Du hører vel, 
sultan? 

Saladin 

(der slået har vendt sig bort fra ham). 

Jeg hører, jeg hører. Skynd dig blot at fortælle 
dit æventyr til ende. 

Nathan. 

Jeg er til ende med fortællingen, ti hvad der 
endnu mangler, kan man selv slutte sig til. Næppe 
var faderen død, før hver af sønnerne kom med 
sin ring og vilde være husets hoved. Man under- 
søger, og der kives og klages. Alt forgæves, in- 
gen kunde påvise, hvilken der var den ægte ring. 

(Efter en pause, i hvilken han venter på, hvad sul- 
tanen vil sige) Lige så lidt som nogen kan påvise, 
hvilken der er den rette tro. 

Saladin. 

Hvorledes? Skal det være svaret på mit spørgs- 
mål? 

Nathan. 

Det skal blot tjene til at undskylde mig, når jeg 
ikke fordrister mig til at adskille de ringe, som 
faderen lod gøre i den hensigt, at de ikke skulde 
kunne adskilles. 

Saladin. 

Ringe? Driv ikke gæk med mig! Jeg mente, at 
de religioner, jeg bad dig om at vælge imellem, 
vel kunde skelnes — selv i klædedragt, selv i 
spise og drikke. 

Nathan. 

Men blot ikke i deres grundlag. De grunder sig 
jo alle på historien, den skrevne eller den mundt- 
lig overleverede. Og historien må man altid tage 
på tro og love. Ikke sandt? Og hvis ord drager 
man mindst i tvivl? Og til hvem har vi den største 
tillid? Utvivlsomt, til vore kære, vore forældre, 
dem der fra barndommen af har givet os bevi- 
ser på deres kærlighed. De som altid har sagt os 
sandheden, uden der hvor det var heldigere for 
os ikke at høre den. Hvorledes kan jeg tro 
mine forældre mindre end du tror dine? Eller 
omvendt, kan jeg forlange af dig, at du, for ikke 

at modsige mig, skal bebrejde dine forfædre, at 
de har faret med usandhed. Aldeles det samme 
gælder jo også om de Kristne. Er det ikke så? 

Saladin. 

Ved den levende Gud, han har ret; jeg må for- 
stumme! 

Nathan. 

Lad os vende tilbage til vor ring. Som sagt, 
sønnerne anklagede hverandre, men for dom- 
meren aflagde de alle tre ed på , at de havde fået 
ringen direkte af deres fader. Således forholdt 
det sig jo også. Alt for længe siden havde jo en- 
hver af dem fået løfte om, at netop han skulde 
nyde de forrettigheder, der knyttede sig til rin- 
gen. Også dette var jo sandt. De hævdede, at fa- 
deren ikke kunde have ført dem bag lyset. Og 
hellere end at fatte mistanke til ham, som de el- 
skede så højt, vilde de mistænke deres brødre 
for falsk spil, hvor gærne de end ellers var rede 
til kun at tro det bedste om hinanden; de skulde 
nok vide at finde, hvem der var forræderen, og 
hævne sig på ham. 

Saladin. 

Og dommeren? Jeg længes efter at høre, hvad 
du vil lade ham sige. Tal! 

Nathan. 

Dommeren sagde: Hvis I ikke hurtigt skaffer 
Eders fader her tilstede, viser jeg Eder bort fra 
min domstol. Tror I, at jeg sidder her for at løse 
gåder, eller venter I, at den rette ring skal åbne 
munden. Dog vent, jeg hører jo, at den rette ring 
besidder den egenskab at kunne gøre sin ejer el- 
sket, velbehagelig for Gud og mennesker. Dette 
må afgøre sagen; det vil de falske ringe dog ikke 
kunne være i stand til. Nu, hvem af Jer elskes 
højst af de to andre. Tal, sig frem. I tier. Virker 
ringene kun tilbage, ikke udad? Hver af Jer hol- 
der mest af sig selv? Så er I alle tre bedragne be- 
dragere! Ingen af de tre ringe er ægte. Den ægte 
ring er rimeligvis gået tabt. For at skjule tabet 
og for at erstatte det lod faderen gøre tre ringe 
for een. 

Saladin. 

Herligt, herligt! 

Nathan. 

Derfor, fortsatte dommeren, hvis I ikke vil have 
mit råd i stedet for min dom, så gå! Men mit råd 
er: Hold Jer ganske til sagen, som den foreligger. 
Har enhver af Jer fået ringen af sin fader, så må 
enhver af Jer også tro, at hans ring er den ægte. 
Det er jo også muligt, at faderen heller ikke læn- 

gere vilde tåle den ene rings tyranni i sit hus. 
Sikkert er det jo, at han har elsket Eder alle tre 
lige højt, og derfor ikke villet tilsidesætte to af 
Jer for at begunstige den tredie. Velan 1 Enhver 
må nu handle ud fra sin egen rene, fordomsfrie 
kærlighed. I må alle kappes om at gøre ringens 
kraft åbenbar; kom denne kraft til hjælp med 
sagtmodighed, med kærlig overbærenhed, med 
retskaffenhed, med inderlig gudsfrygt 1 Og når 
så stenens kraft viser sig i Eders børnebørnsbørn, 
så indstævner jeg dem efter tusind og atter tu- 
sind års forløb på ny for denne domstol. Så vil 
her sidde en mand, visere end jeg, og dømme. 
Gå nu! Således talte den rettænkende dommer. 

Saladin. 
Miii Gud, niin Gud. 

Nathan. 

Saladin! Mener du at være denne mand, som 
skal komme, og som skal være visere end den 
første dommer? 

Saladin. 

Jeg, usle fnug, jeg, usle intet. Oh, du min Gud. 

Nathan. 
Hvad er der, sultan, hvad fejler dig? 

Saladin. 

Nathan, kære Nathan. Din dommers tusind, tu- 
sind år er endnu ikke forløbne. Hans dommer- 
sæde er ikke mit. Gå nu, men vær min ven. 

Lessing skrev »Nathan der Weise« 1778 — 79. 
Dramaet stammer altså fra en tid, hvor han var 
forpint af de hårde og hadefulde angreb, som fra 
ortodox side rettedes imod ham i anledning af 
hans udgivelse af »Wolfenbiitteler Fragmente«. 
Disse »Fragmente« var imidlertid ikke forfattet 
af ham selv, men af Reimarus, en orientalsk filo- 
log, der var død 1767 og som havde efterladt sig 
et stort værk, hvori han undersøgte en mængde 
spørgsmål om åbenbaret religion og fornuftreli- 
gion, om Bibelens troværdighed o. s. v. Skriftet 
opbevaredes i biblioteket i Wolfenbuttel ; her 
gjorde Lessing bekendtskab med det, og det op- 
tog ham i den grad, at han begyndte at udgive 
brudstykker af det. Pastor Melchior Goeze i Ham- 
burg trådte imidlertid strax i skranken for den 
gamle ortodoxi og erklærede Lessings udgave for 
> religionsverderblich und staatsgefåhrlich « . Les- 
sing svarede med sin »Anti-Goeze«, og striden 
antog snart en meget lidenskabelig karakter. Be- 
tegnende for tidsforholdene er det, at det lykke- 
des pastor Goeze at få statsmagten sat i bevæ- 

gelse, så at det i Juni 1778 blev forbudt Lessing 
at fortsætte med udgivelsen af sine stridsskrifter. 

Da var det, at Lessing genoptog en ungdoms- 
tanke, at bearbejde Boccaccios novelle, og han 
indflettede den nu i en dramatisk ramme, som 
kom til at omfatte netop de spørgsmål, som havde 
givet anledning til striden. Nathan der Weise er 
således i virkeligheden et stridsskrift, et indlæg i 
oplysningstidens kamp for religionsfrihed, og 
Lessing stolede på, at hans stykke vilde gøre nok 
så god virkning som et direkte polemisk svar. 

Om hensigten med stykket har iøvrigt Lessing 
udtalt sig med al fornøden klarhed. Han skriver: 
»Hvis man siger, at dette stykke lærer, at der fra 
gammel tid af har været mennesker blandt alle 
folkeslag, som har sat sig ud over enhver åben- 
baret religion og dog har været gode mennesker; 
hvis man vil tilføje, at det tydeligt har været min 
hensigt at fremstille den slags mennesker i et 
mindre hadefuldt lys end det, i hvilket den kri- 
stelige pøbel i almindelighed ser dem, så vil jeg 
ikke have meget at indvende derimod.« 

Med hensyn til den måde, på hvilken Lessing 
har bearbejdet det gamle motiv, er at mærke, at 
han har søgt at mildne faderens bedrag overfor 
sine sønner; det kaldes en »from svaghed«, men 
denne eufemistiske omskrivning hjælper os jo i 

virkeligheden ikke ud over vanskeligheden ; man 
kan pynte på forholdet så meget man vil med 
ord; der forandres ikke derved det ringeste ved 
det faktum, at faderen af overstrømmende god- 
hed for sine børn bevidst lyver for dem og nar- 
rer dem ved at love hver enkelt af dem, at netop 
han skal arve ringen og al herligheden, da han 
er den særlig foretrukne. Således bærer en Don 
Juan sig ad overfor sine elskerinder, som Julius 
Lange vittigt har sagt, men en god og forstandig 
fader optræder ikke på den måde overfor sine 
sønner. 

Bedrageriet bliver som tidligere fremhævet så 
meget mærkeligere, som faderen jo repræsente- 
rer Gud eller det guddommelige forsyn. 

Det er ganske utvivlsomt, at Lessing har haft øjet 
åbent for denne svaghed i fortællingen, og han 
synes yderligere at have villet råde bod på den 
ved at forsøge på helt at borteliminere den ægte 
ring. 

Den ægte ring skulde jo gøre den som bar den 
velbehagelig for Gud og mennesker. I flere af de 
middelalderlige fortællinger har den ægte ring 
den vidunderlige egenskab at kunne helbrede 
syge, og ved hjælp af denne tryllekraft er det 
nemt at fastslå, hvilken af sønnerne der er den 
rette arving. Men hos Lessing (Boccaccio) finder 

vi intet spor af den ægte rings virkning. Den 
ægte ring skulde jo kendetegne sin bærer og om- 
give ham som med en glorie, men den gør det ikke. 

Hvorledes forklares dette? Skulde den ægte ring 
muligvis være forsvundet; skulde de alle tre være 
falske. Det er netop i denne retning, at Lessing 
omdigter den gamle fortælling. 

Dommeren, der repræsenterer den moderne 
filosofi, alias Lessing selv, lader os forstå, at fa- 
deren ikke længere har villet finde sig i den ægte 
rings tyranni; han har derfor ladet den forsvinde, 
da han ikke har villet forfordele nogen af sine 
børn; de ringe, han har givet dem, er altså alle 
tre eftergjorte; de bliver derfor også ligeberetti- 
gede og sidestillede. De er alle tre lige falske eller 
lige ægte. 

Følgerigtigt burde nu vel dommeren sige til de 
tre sønner: Når I alle møder med den samme for- 
dring, når I alle hævder, at Eders fader har til- 
hvisket Jer de samme løfler, de samme forjættel- 
ser, så vil det i virkeligheden sige, at ingen af Jer 
kan stille nogen fordring, thi Eders fader har ført 
Jer alle bag lyset. I overført betydning vilde dette 
altså være enstydigt med, at ingen af de tre reli- 
gioner var ægte ; ingen af dem kunde med rette 
gøre krav på at være den eneste sande, den ene- 

ste åbenbarede; de var alle kun at betragte som 
menneskeværk. 

Men Lessing har ikke draget denne slutning; 
den kunde måske have forekommet hans samtid 
for radikal og yderligere vanskeliggjort hans stil- 
ling. Dommeren, der er en stor diplomat, siger 
ikke, at de tre ringe alle må være lige dårlige, men 
derimod at de alle må være lige gode. Han siger 
til sønnerne: Eders fader har ikke kunnet narre 
Jer. Har enhver af Jer fået sin ring af ham, så må 
også enhver af Jer tro, at hans ring er den ægte, 
og det må enhver af Jer beflitte sig på at vise 
gennem et dydigt og handlekraftigt liv. 

På denne måde kommer dommeren uden om 
vanskelighederne. Foreløbig, siger han, tør vi 
ikke antage andet, end at alle tre ringe er lige 
gode. 

Overført på religionerne kommer denne anta- 
gelse atter og atter til orde i »Nathan der Weise« . 
Muhamedanisme, jødedom og kristendom kan 
alle være lige sande udtryk for menneskets reli- 
giøse følelsesliv; det gælder blot om indenfor 
hver enkelt religion at være sand og være sig selv. 
Den vise Jøde Nathan gør ingen forskel, når han 
uddeler sine almisser. Al-Hafi siger om ham (H, 
se. 2): »Han er god mod de fattige og er nok så 



61 



FORTIDS SAGN OG SANGE 

gavmild som Saladin; selv om han ikke giver 
fuldt så meget som denne, giver han nok så gerne, 
men ganske uden personsanseelse: Jøde eller 
Kristen, Muselmand eller Parsi, det er ham lige- 
gyldigt.« I den bevægede scene (II, se. 5), hvor 
Nathan vil slutte venskab med den unge tempel- 
herre, der har reddet hans datter, udbryder han : 

»Kom, vi må blive venner. Du kan foragte mit 
folk så meget du vil. Ingen af os har jo valgt, hvil- 
ket folk han vil tilhøre. Er vi vort folk? Hvad er 
vel et folk. Er Kristne og Jøder mere Kristne og 
Jøder end mennesker. Ak, om jeg i dig havde 
fundet een til, for hvem det er tilstrækkeligt at 
være menneske. « 

Da klosterbroderen har hørt alt, hvad Nathan 
har gjort for et lille hjælpeløst barn, som engang 
blev bragt ham under yderst vanskelige forhold, 
råber han (IV, se. 7) i dyb bevægelse: »Nathan, 
Nathan, du er en Kristen ; ved Gud, du er en Kri- 
sten, og en bedre Kristen har der aldrig været.« 
Hertil svarer Nathan, der på sin side nærer høj- 
agtelse for munken: »Hvor herligt for os begge! 
thi hvad der i dine øjne gør mig til Kristen, gør 
dig i mine øjne til Jøde.« 

Hvad man tror, og hvad man mener, kan være 
så temmelig ligegyldigt; det kommer kun an på, 
at man tænker ædelt og handler retsindigt. Da 

Nathan takker tempelherren for hans optræden 
overfor hans datter, afviser han hans tak med de 
ord: »I véd jo, hvorledes en tempelherre skal 
tænke og handle.« Hertil svarer Nathan: »Kun 
tempelherrer? Skulde blot . . .? Og kun fordi or- 
densreglerne byder det? Jeg véd, hvorledes gode 
mennesker tænker, og jeg véd, at der tindes ædle 
mennesker i alle lande.« 

Altså, har man det gode i sig, er den tilfældige 
religion noget fuldstændig underordnet og lige- 
gyldigt. Den ædle og højmodige Nathan nærer 
ganske samme anskuelse som den, Goethe har 
udtalt i det berømte vers: 

Ein guter Measch in seinem dunkeln Drange 
ist sich des recblen Weges wohl bewusst. 



DEN BEDSTE RELIGION 

VI har nu fulgt den jødiske parabel på dens 
vandring gennem litteraturen; vi har efter- 
vist de forandringer, den har undergået i tidens 
løb og vi har set, hvorledes højst forskellige 
tankegange er kommet til orde igennem den. 

I dens ældste form er den et udtryk for hen- 
synsfuld tolerance. Hvilken af de to religionerer 
den bedste, spørges der, den jødiske eller den 
kristne? og svaret lyder: De er begge gode, de er 
begge sande. Begge parter mener at have deres 
tro direkte fra Gud. Lad os derfor agte hinanden 
og ikke nægte anderledes troende den frihed, vi 
kræver for os selv. 

Den jødiske parabels løsning af spørgsmålet er 
ikke blot klog og forsigtig, den er også human og 
ædel. Men naturligvis kunde man ikke blive stå- 
ende ved den i middelalderen. Den anskuelse, at 
et menneske, der har fundet ro i en tro, ikke der- 
ved erhverver sig nogen ret til at forkætre alle 

Bind IV. 5 

dem, der hylder en anden tro, var naturligvis 
ganske uforenelig med middelalderens katoli- 
cisme, og selv i vore dage vil vel kun de færreste 
respektere den, hvor sand og umiddelbar ind- 
lysende den end må siges at være. 

Derfor forsvinder den oprindelige tolerance 
så godt som fuldstændig fra flere af de senere 
genfortællinger. Selve det stillede spørgsmål syn- 
tes på forhånd urimeligt. Skulde der overhovedet 
kunne herske nogen som helst tvivl om, hvilken 
religion der er den bedste? Det er selvfølgelig 
den kristne. Den er både den jødiske og den mu- 
hamedanske og alle andre religioner langt over- 
legen. Der kan overhovedet ikke være tale om 
nogen sammenligning; den kristne er den eneste 
sande, alle de andre er falske. 

Denne nye anvendelse af parablen medførte 
nødvendigvis en radikal forandring af dens form. 
Kun den ene af de tre ringe kunde være ægte; 
de andre måtte være eftergjorte og der indkom 
derved det højst uheldige træk, at det var fade- 
ren selv, som lod aen ægte ring eftergøre og be- 
drog de to af sine sønner. Ingen synes dog tidli- 
gere at have taget forargelse herover. Man har 
åbenbart slået sig til ro i bevidstheden om, at 
hensigten helliger midlet; og hensigten var jo. i 
dette tilfælde den aller bedste. 

Man blev dog ikke stående ved denne yderst 
ensidige anvendelse af parablen. Den blev om- 
digtet i en ny ånd i Italien. Her, hvor den gryende 
renaissance allerede tidligt afrystede middelal- 
derens åg, hvor studiet af de klassiske forfattere 
frigjorde sindene og beredte vejen for en hedensk 
humanisme, kunde man ikke således kategorisk 
slå en streg over to store og vidt udbredte religi- 
oner for vilkårligt at sætte en enkelt i højsædet. 
Den ægte ring har derfor hos de italienske novel- 
lister ikke de vidunderlige skjulte kræfter, som 
vi hører om i andre versioner; den kan i det hele 
taget knapt skelnes fra de eftergjorte, hvilket alt- 
så vil sige, at der i virkeligheden ikke findes no- 
gen videre forskel på de tre religioner. Desuden 
oplyser Boccaccio os jo om, at faderen elsker sine 
tre sønner lige højt, og han lader til slut spørgs- 
målet om den ene religions fortrin frem for den 
anden henstå uafgjort. 

Den skepsis, som her kommer til orde, antager 
senere endnu stærkere form. Tør man ikke 
hævde, at den ene religion er de andre absolut 
overlegen, vil dette jo sige, at alle ringene er 
lige ægte eller lige falske, med andre ord, at den 
eneste ægte ring er forsvundet, eller rettere al- 
drig har existeret. 

Det er dette sidste standpunkt, som vi i alt 

væsentligt træffer hos Lessing. Vi véd, at i hver 
religion findes der meget menneskeværk. Ingen 
kan derfor hovmode sig af at være i besiddelse 
af den ene, sande religion. Kun hos Gud findes 
den ægte ring. Hvad vi mennesker forsøger, er 
at nærme os til ham ad den vej, som synes os 
den bedste. Men vejene er mange, og hver må 
vælge efter sin overbevisning. At udpege én vej 
som den ene rigtige har vi ingen berettigelse til. 
Herom fortælles i Persien følgende: 

Sultan Mirsa lod engang digteren Kemal Ibn 
Gajass kalde til sig for at forelægge ham et spørgs- 
mål. Han modtog ham i sin pragtfulde tronsal 
og sagde til ham: Alle Muhameds tilhængere de- 
ler sig i fire sekter. Sig du mig, hvilken af dem 
har den rette tro og vandrer ad den rette vej. 

Hertil svarede Kemal Ibn Gajass: Du troner i 
din høje sal, og fire døre fører herind. Enhver, 
du lader kalde, ser din trone, ad hvilken dør han 
end føres ind. At jeg ikke er faret vild på min vej 
til dig, det har jeg dit sendebud at takke for; men 
endnu er jeg så blændet af din glans, at jeg ikke 
véd, ad hvilken dør jeg trådte ind. 

Sultanen forstod strax digterens tanke og be- 
lønnede ham rigeligt. 

Den persiske digters smukke og dybsindige 
svar bringer os tilbage til vort udgangspunkt, 

den jødiske parabel. Såvel Perseren som Jøden 
hævder, at målet, at søge Gud, er det eneste væ- 
sentlige, at alle veje, der kan føre til dette mål, er 
lige gode, og at det derfor er uvæsentligt, hvilken 
vej vi har valgt, eller hvilken vej skæbnen tilfæl- 
digvis har stillet os på. 

Men hvor mange veje der end findes, om dem 
alle gælder det samme: »Dér bra folk går, der er 
Guds veje. « 

ENGELEN OG 
EREMITTEN 



ER GUD RETFÆRDIG? 

ER Gud retfærdig? 
Hvor mange mennesker har ikke stillet dette 
spørgsmål, når de så andre lide uskyldigt, eller 
de selv måtte lide uden at være sig nogen brøde 
bevidst. 

Er Gud retfærdig? 

Fra mangfoldige læber har dette spørgsmål lydt 
og på mangfoldige tungemål. Snart er det blevet 
hvisket frem i bange tvivl, snart er det blevet 
skreget ud i vild trods eller håbløs fortvivlelse, 
og svaret, der blev givet, var snart det fortrøst- 
ningsfulde: Jo, Gud er retfærdig, men vi menne- 
sker er for kortsynede til at forstå hans veje. Snart 
blev det et skærende: Nej, Nej! hvis Gud var ret- 
færdig, så verden anderledes ud, så led ikke de 
gode ondt, og det gik ikke de onde godt, så var 
verden ikke fuld af uforskyldt nød og elendig- 
hed. 

Spørgsmålet om Guds retfærdighed dukker 
atter og atter frem i det gamle Testamente. Da 
Job var bleven hjemsøgt af trængsler og ulykker 
af enhver art, klagede han, og han begyndte at 
spørge, om Gud var retfærdig. Se blot hvorledes 
det går de ugudelige, udbrød han, for dem lyk- 
kes alt: 

» Hvorfor blive de ugudelige i live, blive gamle, 
ja vældige i kraft. Deres sæd står fast for deres 
ansigt om dem og deres afkom for deres øjne. 
Deres huse have fred uden frygt, og Guds ris 
er ikke over dem. Deres ko kælver og er ikke 
ufrugtbar; de lade deres børn løbe som en fåre- 
hjord og deres drenge springe. De opløfte deres 
røst til tromme og harpe og glæde sig ved fløj- 
tens lyd. De henleve deres dage i lykke, og i et 
øjeblik synke de ned i de dødes rige; og dog 
sagde de til Gud: »Vig fra os, thi vi have ikke 
lyst til kundskab om dine veje. Hvad er den Al- 
mægtige, at vi skulde tjene ham, eller hvad gavn 
skulde vi have af at tjene ham c (Job, kap. 21). 

Aldeles tilsvarende betragtninger finder vi en- 
kelte steder i Salmerne, men især hos Prædike- 
ren. Han undrer sig atter og atter over, at det 
går de ugudelige godt og de fromme dårligt: »Alt 
det har jeg set i min forfængeligheds dage: Der 
er en retfærdig, som omkommer i sin retfærdig- 

hed, og der er en ugudelig, der lever længe i sin 
ondskab« (7, 15). 

Et andet sted hedder det: »Alt er ens for alle. 
Det samme hændes den retfærdige og den ugude- 
lige, den gode og den rene og den urene, den 
der ofrer, og den der ikke ofrer; som den gode 
går det synderen, den som sværger, går det som 
den, der frygter for ed« (9, 2). 

Prædikerenser jo i det hele yderst pessimistisk 
på menneskets livsvilkår, og det meste her på 
jorden synes ham indrettet så forkert som vel 
muligt: »Jeg vendte tilbage og så under solen, 
at løbet ikke er i de lettes magt og krigen ikke 
i de vældiges og ej heller brødet i de vises og 
ej heller rigdommen i de forstandiges og ej 
heller gunst i de kløgtiges« (9, 11). 

Fuldstændig håbløs er prædikerens pessimisme 
dog ikke. Hvor mørkt han end ser paa alt og 
alle, og hvor usselt og elendigt menneskets liv 
end forekommer ham, klynger han sig dog til 
troen på Guds retfærdighed: »Lad endog en 
synder gøre hundrede gange ondt og leve længe; 
jeg véd dog, at det skal gå dem vel, som frygte 
Gud og som frygte for hans ansigt« (8, 12). 

Der må være mening i det hele, og Gud kan 
ikke være uretfærdig. Det er blot os mennesker, 
hvis øjne ikke er opladte, og som derfor ikke kan 

forstå Guds veje: :» Ligesom du ikke véd, hvil- 
ken vindens vej er, så lidet som du véd, hvor- 
ledes benene dannes i den frugtsommeliges liv, 
således kan du heller ikke vide Guds gerning, 
hvorledes han gør det altsammen« (11, 5). 

Alt, hvad der vedrører Gud og hans rige, over- 
går i virkeligheden menneskets forstand; hvor 
meget vi end grubler, vil vi aldrig komme til at 
forstå det, og blot at prøve derpå er forfænge- 
ligt: »Jeg så al Guds gerning, at et menneske 
ikke kan udfinde den gerning under solen, idet 
mennesket arbejder på at udgranske den, uden 
at kunne finde den, og selv om den vise vilde 
sige sig at forstå den, kan han dog ikke finde 
den« (8, 17). 

Den samme forbavselse over hvilken stor uret- 
færdighed der synes at herske i verden og den 
samme blinde tro på, at der alligevel er en 
skjult mening i det hele, har også fundet sit ud- 
tryk i nogle jødiske parabler. Den ene findes i 
»Adjai'b« eller »Vidundernes bog«, der er forfattet 
1263 af Zachariah ben Mohammed de Cazwin, 
almindelig kaldet Cazwin. Den lyder således: 

»En lang tid blev Moses pint af det vanskelige 
spørgsmål om fordelingen af godt og ondt, lykke 
og ulykke her på Jorden. Gud førte ham da op 

på et bjerg for at lære ham at forstå, hvorledes 
han styrer verden. 

Ved bjergets fod flød en kilde. Moses så en 
rytter nærme sig for at drikke af den. Da han 
red bort, glemte han ved dens bred en pose fyldt 
med guldstykker. Lidt efter kom en hyrde, han 
så posen, bemægtigede sig den og skyndte sig 
bort. Da rytteren undervejs savnede sin pose, 
vendte han tilbage til kilden. Her traf han en 
olding, der havde sat sig på græskanten for at 
hvile sig nogle øjeblikke efter en anstrengende 
vandring; sin tunge byrde havde han lagt på 
jorden ved siden af sig. Rytteren troede, at det 
var ham, der havde taget hans penge, og skønt 
oldingen benægtede det og krævede Gud til 
vidne på sin uskyldighed, drog han dog sit 
sværd og dræbte ham. 

Moses blev opfyldt af rædsel og harme ved at 
se disse uretfærdigheder. Men Gud sagde til ham : 
»Bliv ikke forundret over, hvad du har set. Ol- 
dingen har for mange år siden ihjelslået rytterens 
fader. Guldet tilhører i virkeligheden hyrden, 
uden at han véd af det. Rytteren havde erhvervet 
det paa uretfærdig vis, og han vilde have brugt 
det på en dårlig måde. Således sker alle retfær- 
dighed.« 



79 



FORTIDS SAGN OG SANGE 

Denne fortælling, der også foreligger i forskel- 
lige vesterlandske bearbejdelser, er dog aldrig 
kommen til at spille nogen videre rolle i littera- 
turen. Helt anderledes forholder det sig med en 
anden jødisk parabel, der i en lignende ramme 
også drøfter spørgsmålet om Guds retfærdig- 
hed. Under navnet »Engelen og Eremitten« har 
den fundet en vid udbredelse uden for Jødeland. 
Den er vandret mod øst, mod syd, mod vest. 
I Persien, Arabien og i Europa er den bleven 
genfortalt og har altid vakt opmærksomhed 
og beundring. Muhamed har optaget den i Ko- 
ranen, arabiske æven tyrfortællere har indflettet 
den i 1001 Nat, kristne munke har omformet den 
til en legende, og både Luther og Voltaire har 
genfortalt den, hver på sin måde. 

Det er gået med »Engelen og eremitten« som 
med >De tre ringe«. Forskellige tider og forskel- 
lige kulturers religiøse opfattelse har afspejlet sig 
i den og præget dens form. 

Den gamle jødiske parabel lyder således: 

» Rabbi Josva ben Levi ønskede inderligt, at han 
måtte se profeten Elias, som stadig vandrer om 
på jorden, og erfare, hvad han foretager sig på 
sine vandringer. Hans bøn blev hørt Han mødte 
en dag profeten og fik lov til at ledsage ham. 

»Jeg tillader dig at følge med mig,« sagde pro- 

feten til rabbineren, »men du vil næppe kunne 
gøre det ret længe. Du vil komme til at se ting, 
som du ikke vil kunne finde dig i.« 

De begav sig afsted. Den første dags aften kom 
de til nogle fattige folk, som kun ejede en ko; 
men de tog vel imod dem og bespiste dem, så 
godt de kunde. Om natten stod Elias op og 
dræbte koen. 

Den næste aften bad de om husly hos en rig 
mand; han værdigede dem knapt et blik, gav 
dem hverken at spise eller drikke og vilde næppe 
tillade dem blot at sove under sit tag. Denne 
mand var ifærd med at lægge grunden til et stort 
hus, han vilde bygge sig. Om natten stod Elias 
op, spændte et reb om byggepladsen, og plud- 
selig skød et pragtfuldt slot frem af jorden. 

Den tredje dag kom de til en by, hvis beboere 
modtog dem meget dårligt. Da Elias forlod dem, 
sagde han: »Jeg ønsker, at alle Eders sønner må 
blive herskere.« 

Den Qerde dag nåede de en by, hvis indbyg- 
gere var retskafne og brave, og som tog imod 
dem med stor gæstfrihed. Da profeten om mor- 
genen tog afsked med dem, sagde han: »Jeg øn- 
sker, at af alle Eders børn må kun én nå frem 
til at blive hersker.« 

Rabbi Josva, som længe havde undret sig over, 

hvad han så, og kritiseret det, kunde nu ikke 
længere betvinge sin harme: »Er det virkelig 
Elias, Guds udsending, som jeg ledsager, spurgte 
han ; han dræber den eneste ko, som nogle fattige, 
gæstfri folk ejer! Han bygger et slot for den 
ugæstfri gnier! Han ønsker den højeste lykke for 
indbyggerne i en by, der modtager os med hård- 
hed, men ulykke over dem, som modtager os 
godt. « 

»Jeg havde sagt dig det,« svarede profeten, »at 
du ikke længe vilde holde ud at blive hos mig. 
Nu forlader jeg dig. Men først vil jeg forklare dig 
disse handlinger, som overrasker dig, men som 
er mig pålagte af Gud. Den fattige mand, vi be- 
søgte den første dag, elsker sin kone over alt. 
Hun skulde dø den samme nat; jeg har bevaret 
hende for hendes mand, men til gengæld har jeg 
taget koens liv. Hvis den gerrige havde gravet 
videre i grunden, vilde han have fundet en skat; 
jeg har bygget et slot for ham, men en af dagene 
vil det styrte sammen, og han vil således være 
forhindret i at finde pengene, som han vilde have 
anvendt på en dårlig måde. Jeg har ønsket de 
onde indvånere, at alle deres sønner måtte blive 
herskere, ti i en by, hvor alle vil herske, går alt 
dårligt. Jeg har ønsket, at der mellem den anden 
bys indvånere kun måtte opstå én hersker, ti 

orden og god styrelse findes kun, hvor der er én 
hersker. « 

Med disse ord forsvandt Elias for Josva ben 
Levis øjne; rabbineren forstod nu hans værk 
her på jorden og Guds hemmelighedsfulde be- 
stemmelser. 

Det er interessant at se, hvilken mærkelig rolle, 
der i denne parabel er tildelt profeten Elias. 
»Ildprofeten«, den store forkæmper for Israels 
overleverede åbenbarede tro, forsvandt jo fra 
jorden i et stormvejr; han døde ikke som andre 
mennesker, men f6r til himmels i »en gloende 
vogn med gloende heste« (2. Kongernes Bog, 2, 
11). Udødelighedstanken blev således tidlig 
knyttet til hans navn ; nogle sagn beretter, at Gud 
gav ham plads i det jordiske paradis, hvor han 
sammen med Enoch lever i idel fryd og glæde, 
andre, at Gud gjorde ham til sin sendemand på 
jorden, hvor han stadig vandrer om og øver ret- 
færdighed, idet han fuldbyrder den Højestes vilje. 

Den anden hovedperson i vor parabel er den 
gamle rabbiner Josva ben Levi. Han levede i 
Palæstina i det tredje århundrede efter Kristi 
fødsel, og der er knyttet mange forskellige legen- 
der til hans navn. 

Fra hvilken tid den anførte parabel om hans 
vandring med den store profet stammer, vides 

6* 

ikke. Den kan meget godtvære opstået længe før 
Josva ben Levis tid og senere være bleven knyt- 
tet til hans navn; men den kan også være af 
yngre datum. I ethvert tilfælde har den været 
kendt og udbredt blandt Jøderne adskilligt før 
det syvende århundrede, rimeligvis under flere 
former, idet de enkelte episoder i fortællingen er 
blevet varieret på forskellige måder. 

En af disse former har været kendt af Muha- 
med og er blevet optaget i Koranen, hvor den er 
indflettet i den 18de sure. De mange fortællinger 
og legender, som findes spredte rundt om i Ko- 
ranen, er alle lånte fra jødiske og kristne fore- 
stillingskredse. 

Muhamed synes at have underkastet den jø- 
diske fortælling en stærk bearbejdelse. Han har 
således ganske forandret de optrædendes navne; 
det er jo en af de hyppigst tilbagevendende ejen- 
dommeligheder i de vandrende fortællingers ud- 
viklingshistorie, at navnefæstelsen skifter fra 
land til land. Hos Muhamed er fortællingen 
ikke længere knyttet til profeten Elias og rabbi 
Josva ben Levi. Rabbinereri er bleven ombyttet 
med Moses, og en af Allahs tjenere har overtaget 
Elias' rolle. 

I den for Koranen ejendommelige springende 
og lidt uklare form fortælles det^ at Moses og en 

ledsager engang begav sig ud på en lang van- 
dring, og at de på denne oplevede mange mær- 
kelige hændelser; af disse vedkommer os i denne 
sammenhæng kun følgende: 

»De mødte en af mine tjenere, hvem jeg har 
skænket min nåde og udrustet med kundskab. 
Og Moses sagde til ham: »Må jeg følge med 
dig, for at du kan lære mig, hvad du selv har 
lært?« Han svarede: »Du vil aldrig kunne hol- 
de ud at følge mig eller blive hos mig. Hvor- 
ledes skulde du også kunne det, når du intet for- 
står af mine handlinger.« Han svarede: »Du vil 
finde mig udholdende, thi således vil Allah det, 
og jeg skal ikke modsætte mig dine befalinger.« 
Han svarede: »Hvis du vil følge mig, må du ikke 
spørge mig om noget, inden jeg selv ønsker at 
forklare det. « 

Så vandrede de afsted sammen, indtil de kom 
til et skib, som de gik ombord på, og han borede 
et hul i det. Moses spurgte da: »Har du boret det 
hul i skibet for at drukne dets mandskab? Det er 
højst mærkeligt, hvad du dér har gjort.« Han 
svarede: »Sagde jeg dig ikke, at du ikke vilde 
kunne holde ud at blive hos mig?« »Skænd ikke 
på mig, svarede Moses, fordi jeg glemte det, og 
pålæg mig ikke altfor tunge forpligtelser.« 

Derpå gik de videre, indtil de mødte en ung 

mand, som han dræbte. Moses spurgte: »Har du 
ikke dér dræbt et ganske uskyldigt menneske? 
Hvad du har gjort, er i sandhed en højst afskyelig 
handling.^ Han svarede: :» Sagde jeg dig ikke, at 
du ikke vilde have tålmodighed nok til at blive 
hos mig?« Han sagde: »Hvis jeg herefter spørger 
dig om en eneste ting endnu, så vær ikke længer 
min rejsefælle. Jeg beder dig om tilgivelse for 
min ubesindighed.« 

Derpå gik de videre, indtil de kom til en stor 
by. De bad indbyggerne om mad og drikke, men 
man afslog at give dem noget. De fandt i byen en 
mur, der var ved at styrte sammen, og han ret- 
tede den og stivede den af. Moses sagde: »Om du 
havde villet det, kunde du have fået belønning 
herfor. « 

Han svarede: »Her må jeg skilles fra dig; dog 
vil jeg først forklare dig de ting, du ikke kun- 
de forstå. Hvad skibet angår, tilhørte det fat- 
tige folk, som arbejdede på havet. Jeg beskadi- 
gede det, fordi der nærmede sig en konge, der 
bemægtigede sig ethvert skib. Og hvad ynglin- 
gen angår, så var hans forældre troende, men 
hvis han havde levet, vilde han have smittet 
dem med sin ondskab og vantro. Derfor vilde 
vi, at de i stedet for ham skulde få en søn, der 
var renere og bedre. Hvad endelig muren an- 

går, tilhører den to forældreløse børn i byen. 
Under den ligger en skat, som er bestemt til 
dem, og da deres fader var en retfærdig mand, 
ønsker Gud, at de skal nå deres myndigheds 
alder, før skatten findes. Intet af, hvad jeg har 
gjort, har jeg gjort af egen fuldmagt. Og her har 
du forklaringen på, hvad du ikke formåede at 
udholde.« 

De tre anførte fortællinger går alle ud på at 
vise det samme, at mennesket ikke er i stand 
til at forstå Guds handlinger, og at disse, hvor 
mærkelige de end kan synes at være, dog altid 
er retfærdige. De synes kun uretfærdige for den, 
der ikke formår at trænge tilbunds i dem. 

En olding dræbes, fordi han ganske med urette 
mistænkes for tyveri; en fattig, godhjærtet mand 
mister sin eneste ko; troende forældre mister 
deres eneste barn o. s. v. Tilsyneladende ram- 
mes her gode og uskyldige mennesker af gan- 
ske ufortjente ulykker, og dog, ret beset, er den 
højeste retfærdighed sket fyldest. Og som det 
går de retskafne, går det også de ugudelige. Den 
gerrige mand, der ikke vil hjælpe de vejfarende, 
får som gave et prægtigt slot; de hårdhjærtede 
indbyggere i den ugæstfri by belønnes med et 
ønske om held for alle deres børn, o. s. v. Også 
her er uretfærdigheden kun tilsyneladende. Ondt 

87 



FORTIDS SAGN OG SANGE 

gengældes med ondt; de ugudelige må lide for, 
hvad de har gjort, idet i virkeligheden beløn- 
ningerne medfører den velfortjente straf 

Man må særlig lægge mærke til det meget ejen- 
dommelige træk, at ifølge vore tre fortællinger 
får enhver god eller dårlig handling sin beløn- 
ningeller straf allerede her paa jorden. Der hen- 
tydes end ikke til, at Guds retfærdighed måske 
først kunde ske fyldest i et andet liv, at menne- 
sket først efter sin død skulde belønnes for hvad 
det havde forbrudt. 

Det er overfor det levende menneske, at der 
må øves retfærdighed; den tåler ingen udsæt- 
telse. »Der er hverken gerning eller tanke eller 
kundskab eller visdom i dødsriget, hvor du fa- 
rer hen,« siger Prædikeren (9, 10). 



II 

EN ÆGYPTISK ENEBOER 

DEN orientalske parabel vandrede vestpå mod 
Europa, og vejen gik muligvis gennem Lille- 
asien og over Byzans. 

På denne vandring blev den omdigtet i kriste- 
lig ånd, og den fik plads imellem de mange 
gamle legender, som i den tidlige middelalder 
blev knyttet til eneboerne i Ægyptens ørken. 
Disse legender, der oprindelig synes at være 
blevne nedskrevne på koptisk eller græsk, blev 
senere oversat på latin under den fælles titel 
»Vitæ Patrum«. 

I denne samling finder vi også vor parabel i 
en form, som meget nærmer sig til den, der fore- 
kommer i Koranen; det er dog helt nye personer, 
der optræder. 

I følge Koranen var det Moses, der vandrede 
sammen med en af Muhameds tjenere, der skul- 
de lære ham at forstå Guds retfærdighed her på 

jorden. I den kristelige legende er scenen for- 
lagt til Ægypten, og det er en from eneboer, der 
forlader sin ørken, forpint af tanken på al men- 
neskets nød og elendighed, som han dårligt kan 
forene med forestillingen om en retfærdig Gud. 
Han drager ud i verden for at finde lægedom for 
sin tvivl, og Gud sender en engel til ham, som 
skal ledsage og belære ham. 

I Koranens fortælling fandtes tre episoder: det 
ødelagte skib, den dræbte yngling og den vak- 
lende mur; i den latinske legende findes også tre 
episoder: det stjålne bæger, den dræbte yngling 
og den belønnede gnier; af disse svarer den mid- 
terste ganske til den midterste i Koranen, hvor- 
imod de to andre er helt forskellige. 

Den latinske legende blev iøvrigt tidlig gen- 
stand for forskellige oversættelser og bearbej- 
delser. Af disse anføres her den mest karakteri- 
stiske. Den er forfattet i Frankrig på Ludvig den 
Helliges tid og lyder således: 

» I længst forsvundne tider levede der i Ægypten 
en eremit, som allerede i sin tidlige ungdom 
havde opgivet verden og trukket sig tilbage i en- 
somhed. Han havde tilbragt den største del af sit 
liv med at faste, bede og græde. Han havde kun 
ringe kendskab til livet, som det levedes ude i 

verden, men det, han vidste om det, fyldte ham 
altid med forbavselse. 

Man ser, sagde han, at Gud overvælder dem, 
der tjener ham dårligst, med gaver og goder af 
enhver art, medens han intet skænker dem, som 
tilbeder ham i oprigtig tro. Menneskets lykke er 
ustadig og omskiftelig; den skifter som årets ti- 
der, uden at man dog aner, hvornår eller hvorfor 
en forandring vil indtræde. Det véd jeg, at Gud 
aldrig gør noget uden grund, men hvem er vel 
istand til at forklare mig hans hemmeligheds- 
fulde domme. Jeg vil drage ud i verden for at se, 
om jeg ikke kan finde nogen, der kan løse gåden 
for mig; thi de tanker piner mig så stærkt, at de 
hverken lader mig ro dag eller nat. 

En dag, da han ikke længere kunde være alene 
med sine tanker, greb han sin stav og vandrede 
bort på lykke og fromme. Efter nogen tids forløb 
kom han til en bred vej, som han slog ind på. 
Snart efter hørte han fodtrin bag ved sig, og da 
han vendte sig om, så han en ung mand, som 
nærmede sig med raske skridt. Han var smuk 
og velskabt, og hele hans ydre tydede på, at han 
måtte tjene en eller anden høj herre. Han var 
rejseklædt og holdt et langt spyd i hånden. 

Såsnart han havde indhentet den gamle eremit. 

hilste han på ham, og på eremittens spørgsmål, 
om hvem han tjente, svarede han: »Jeg tjener 
Gud.« »Så tjener du en god herre,« lød svaret, 
»men sig mig, hvor skal du hen?« »Jeg har her 
gode venner, som jeg vil besøge. « » Hvis jeg kun- 
de følges med dig, vilde jeg være meget glad, thi 
jeg kender hverken vej eller sti her.« »Gæme, 
ærværdige fader, jeg skal være dig en sikker fø- 
rer.« 

Så vandrede de videre sammen. Den unge mand 
gik foran og viste vej, oldingen fulgte lidt bag ef- 
ter og fremsagde sine bønner. Hele dagen gik de 
således, og om aftenen kom de til en eremit, der 
modtog dem gæstfrit og delte med dem det lidet, 
han havde. Efter aftensmåltidet holdt de bøn, 
men den gæstfri eremit var kun optaget af at af- 
tørre og pudse det bæger, af hvilket han havde 
givet dem at drikke, og som han syntes at sætte 
overordentlig stor pris på. Den unge mand mær- 
kede sig stedet, hvor bægeret blev gemt, og uset 
af de andre bemægtigede han sig det. 

Ved daggry drog de rejsende videre, og da de 
var kommen et stykke hen ad vejen, viste den 
unge mand bægeret til sin ledsager. Denne blev 
smerteligt berørt ved at se det: »Hvad har du 
gjort?« raabte han, »bring det hurtigt tilbage!« 
»Ti stille, fader,« svarede den unge mand, »og 

lær, ikke at forundre dig over noget af hvad du 
ser mig gøre.« Han talte med en sådan myndig- 
hed, at eremitten ikke vovede at sige noget, men 
bøjede hovedet og fulgte efter i tavshed. 

Om aftenen nåede de frem til en by. De ban- 
kede på ved mange huse og bad om ly for nat- 
ten, men de blev afvist overalt, da de ingen penge 
havde. Således går det jo også i vore dage, at man 
holder mere af penge end af Gud. Det havde reg- 
net hele dagen, og de to rejsende var gennem- 
blødte og trætte; i deres nød gik de til sidst til et 
rigt udseende hus, hvor de bad om at få herren 
i tale. Til trods for deres forkomne tilstand vilde 
han dog ikke tage imod dem og var døv for de- 
res bønner. »Vi må finde os i vor skæbne,« sagde 
eremitten; »dér er et skur,*hvor vi vel kan ligge; 
det kan altid beskytte os mod regnen.« »Nej,« 
sagde den unge mand, »vi skal nok komme ind. < 
På ny bankede de på, og de råbte og bad så længe, 
at man til sidst lukkede op for dem. En tjeneste- 
kvinde viste dem lidt halm, som lå under en 
trappe. »Dér kan I ligge til i morgen tidlig,« 
sagde hun. Der var hverken varme eller lys, og 
de havde ikke fået det ringeste at spise hele da- 
gen. Husets herre, der var en rig ågerkarl, levede 
selv på en stor fod, men han vilde aldrig hjælpe 
nogen fattig. Den aften blev der lidt ærter tilbage 

fra hans måltid; kvinden bragte dem det, og det 
var alt, hvad de fik at spise. 

Ved morgengry vilde eremitten strax drage af- 
sted. »Vi må først takke vor vært,« sagde den 
unge mand, og sammen med sin ledsager gik 
han op til ågerkarlen og sagde: »Vi kommer for 
at tage afsked med dig, og vi beder dig om at 
modtage dette som tak for din gæstfrihed. « Med 
disse ord rakte han ham det bæger, han havde 
stjålet den foregående dag. Ågerkarlen tog gerne 
imod bægeret, og de to fortsatte deres rejse. 

» Er det for at håne mig, « sagde eremitten, da de 
var kommet udenfor byen, »at du handler på 
en så uforståelig måde? I går stjæler du et bæger 
fra en fattig eremit, der har modtaget os gæst- 
frit, og i dag giver du det til en ågerkarl, der har 
behandlet os så slet. « » Du vil få langt mærke- 
ligere ting at se,« svarede den unge mand. »Du 
kender ikke verden, og du véd ikke, hvad der er 
godt, og hvad der er ondt. c 

De fortsatte deres vandring og kom til en bro, 
hvor der stod en fattig, gammel mand og tiggede. 
Ynglingen standsede foran ham og sagde til 
ham: »Lidt længer fremme kommer vi til en 
korsvej ; hvilken af de veje, som dér krydser hin- 
anden, skal vi følge for at komme til den nær- 
meste by?« »Du må gå ad vejen til højre,« sva- 

94 



EN ÆGYPTISK ENEBOER 

rede tiggeren, og han vendte sig om for nøjere at 
angive retningen. 

I samme øjeblik gav den unge mand ham et 
kraftigt stød i ryggen; broen havde intet ræk- 
værk, og han styrtede på hovedet ned i floden, 
som her løb meget hurtigt. Med et veltilfreds ud- 
tryk så den unge mand ham drukne, og derpå 
skyndte han sig efter eremitten, som var ude af 
sig selv af rædsel; han vovede ikke at sige et ord 
hele resten af dagen og frygtede stadig, at en lig- 
nende skæbne skulde ramme ham selv. 

Om aftenen kom de til en by, der var rig og 
blomstrende. Den unge mand, som syntes at være 
vel kendt på stedet, gik lige hen til et hus, hvor 
han var sikker på, at de vilde blive vel mod- 
tagne. Han tog ikke fejl, både manden og hans 
kone var gæstfri og rundhåndede. De var ikke 
længer unge, og de havde kun ét barn, en lille 
dreng, som de havde fået efter mange års ægte- 
skab, og som de elskede over alt i verden. Hans 
vugge stod i det samme værelse, hvor de frem- 
mede skulde sove. Om natten skreg barnet og 
vækkede dem. Eremitten så da sin kamerat stå 
ud af sengen og gå hen til vuggen, hvor han tog 
barnet og kvalte det i sine hænder; derefter gik 
han igen i seng og sov rolig videre. Eremitten 
derimod var målløs af rædsel og kunde ikke 

lukke et øje. Da dagen brød frem, sagde den un- 
ge mand til ham: »Stå hurtig op. Jeg kender en 
hemmelig port, ad hvilken vi kan flygte, før bar- 
nets død bliver opdaget, c Eremitten gjorde som 
han sagde, han turde ikke andet, men han var 
overbevist om, at hans ledsager målte være en 
ond ånd. 

Den Qerde dags aften bad de om nattely i et 
abbedi. Munkene tog vel imod dem, gav dem 
mad og drikke og tilberedte dem et godt leje for 
natten, thi de var rige; de ejede udstrakte god- 
ser, havde store indtægter, og deres klosterbyg- 
ninger var rummelige og pragtfulde. Den føl- 
gende morgen stod de rejsende tidlig op; de 
iførte sig deres klæder, tog deres sandaler på, og 
da de forlod deres værelse, stak den unge mand 
ild på halmen i sengen. Den blussede hurtig op 
og i et nu stod hele værelset i lys lue. » Lad os skyn- 
de os bort, min fader, sagde den unge mand, hele 
abbediet vil brænde ned.« Eremitten blev for- 
færdet og fulgte efter ham så hurtig, han kunde. 
Da de var kommet op på en høj, hvorfra de 
kunde overse hele egnen, standsede den unge 
mand og sagde: >Se dog, hvor herligt abbediet 
brænder, og hvilket pragtfuldt lys det kaster om- 
kring sig. « Eremitten slog sig for brystet og rev 
sig i skægget. »Ak, råbte han, hvorfor er jeg 

født, og hvorfor er jeg her? Hvorfor har jeg for- 
ladt min bolig og fulgt et sådant menneske? Jeg 
er jo nu bleven hans medskyldige, jeg er både 
morder og mordbrænder. Mit liv er spildt, min 
sjæl er fortabt, og jeg har ødelagt alt for mig både 
her og hisset. Ak, det er Satan selv, som har for- 
ført mig og styrtet mig i fortabelse ! Ve mig ulyk- 
kelige ! « 

Medens han således hengav sig til sin fortviv- 
lelse, lagde den unge mand sin hånd på hans 
skulder og sagde til ham: »Du tager fejl, ærvær- 
dige fader; jeg er ikke den, du tror. Alt, hvad jeg 
har gjort, har sin grund. Hør, hvad jeg nu vil si- 
ge dig. Jeg véd, hvad der bragte dig til at forlade 
din ensomme bolig. Du kunde ikke råde Guds 
hemmelighedsfulde domme ; derfor vilde du dra- 
ge ud i verden og finde en vis mand, som kunde 
forklare dig dem. Det var en fristelse af Djæve- 
len, og den vilde have styrtet dig i fortabelse, 
hvis ikke Gud på grund af dit lange, bodfærdige 
liv havde haft medlidenhed med dig og sendt 
dig en engel for at oplyse dig. Jeg er denne en- 
gel, og jeg har vist dig alt, hvad du vilde vide, 
og alt, hvad du vilde lære at kende i verden; 
men du har ikke forstået, hvad du har set, og 
nu skal jeg forklare dig det. 

Du blev opbragt, da du så mig tage hos den 

eremit, som modtog os den første nat, det bæ- 
ger, han elskede så højt. Dette bæger vilde have 
voldet hans fortabelse. Det var det eneste, han 
ejede, og netop derfor var hans kærlighed til del 
så overordentlig stor. Du så, hvorledes han, da 
vi holdt bøn, kun var optaget af at tørre det og 
pudse del i stedet for at tænke på sin sjæl. Men 
Gud kræver, at man tænker på ham, især da 
når talen er om en eremit eller en munk, der 
har givet afkald på verden. Eremitten var i sit 
hj ærte ganske optaget af bægeret; derfor har Gud 
taget det fra ham, for at hans hj ærte atter helt 
kunde vende sig mod himlen. Bægeret har jeg 
skænket til den ågerkarl, der modtog os så uvil- 
ligt og dårligt, thi hans almisse, hvor ringe den 
end var, skulde have sin belønning. Ellers vilde 
han have kunnet sige, når han dømmes på den 
yderste dag: Er Gud retfærdig? Jeg har huset 
hans fattige, og jeg er ikke bleven belønnet der- 
for. Men en ågerkarls almisse har ingen værdi 
for Gud. Han kan kun finde nåde, hvis han til- 
bagegiver alt, hvad han har tilegnet sig. Hvis 
han bruger de penge, han har erhvervet på en så 
uretfærdig måde, til en barmhjærtighedsgerning, 
hvis han huser og bespiser fattige, gengælder Gud 
ham det strax i dette liv; så har han intet at for- 
dre senere. 

Den tigger, som jeg har ladet drukne i floden, 
havde hidtil ført et fromt liv, og han tænkte ikke 
på noget ondt; men hvis han var vandret videre, 
vilde han den dag have mødt en fristelse, som 
han ikke havde kunnet modstå, og han vilde ha- 
ve begået en ond handling, som havde styrtet 
hans sjæl i fordærvelse. Ved at lade ham om- 
komme har jeg frelst ham, og nu takker han Gud 
derfor i Himmelen. Hvad barnet angår, må du vel 
vide, at dets forældre i tyve år har levet et dydigt 
og retskaffent liv. De skænkede til de fattige så 
meget af deres gods, at de selv kun havde gan- 
ske lidt tilbage at leve af. De ønskede af hele de- 
res sjæl at få et barn, som kunde arve dem, og 
hvem de kunde opdrage i Herrens frygt. Gud op- 
fyldte deres ønske, men efter barnets fødsel for- 
andredes deres hjærte lidt efter lidt. De opgav vel 
ikke helt deres godgørenhed, men den tog af dag 
for dag; de var bange for at formindske deres 
søns arv ved at give for meget til de fattige. Fa- 
deren tænkte kun på at tjene penge; han var 
ifærd med at blive ågerkarl for at forøge sin for- 
mue til fordel for sin søn. På denne måde var 
han lige ved at miste alt, hvad han havde vundet 
gennem et langt livs fromhed, og han havde og- 
så begyndt at ødelægge sin søns sjæl. Barnet, der 
endnu var helt uskyldigt, er nu frelst, og foræl- 

drene vil efter barnets død atter vende deres 
hjærtermod Gud og genoptage deres fromme ger- 
ninger. Gud har vist dem alle tre en stor nåde. 
Det abbedi, hvori vi overnattede, blev grund- 
lagt for mange år siden. Det havde den gang 
hverken gods eller formue og bekymrede sig hel- 
ler ikke derom; munkene stolede helt på Guds 
nåde; Gud vilde nok give dem, hvad de behøvede. 
De førte et helligt liv; dag og nat bad de til Gud, 
og intet kunde forstyrre deres fromme øvelser. 
De kom snart i sådant ry for hellighed, at almis- 
ser og gaver strømmede til klosteret. Men her- 
ved fordærvedes de efterhånden. De fik interesse 
for alle verdslige ting og tænkte kun på at forøge 
deres rigdomme. De glemte deres klosterregler 
og forsømte de fattige; de blev endog uærlige og 
uretfærdige. De vilde alle indtage de højeste stil- 
linger og var optændt af misundelse, skinsyge og 
pengebegær. I deres forsamlingssale og refekto- 
rier så man kun verdslig pragt og hørte man kun 
tåbelig tale. Gud har nu villet, at de skulde miste 
al deres rigdom og blive fattige som før. Om rige 
munke vil der aldrig høres gode ord. Guds san- 
de tjener må altid være fattig; kun hos de fattige 
har Gud til huse. Nu vil ikke mere deres tanker 
blive adspredt under bønnen; de vil ikke mere 
stræbe efter høje stillinger, som ikke vil ind- 

bringe dem noget. De vil genopbygge deres ab- 
bedi; det vil blive mindre smukt og mindre i 
omfang, men dog tilstrækkeligt stort; fattige ar- 
bejdere skal arbejde derpå, og ved deres arbejde 
vil de tjene de penge, som kun vilde have skadet 
munkene. Derfor har jeg antændt den ild, som 
vi nu betragter. 

Nu går jeg bort herfra. Tænk på den belæring. 
Gud har givet dig. Vend tilbage til din eremit- 
bolig og gør bod.« 

Ved disse ord skiftede den unge mand udseende 
og blev en lysende engel , der svævede op imod 
Himlen syngende: Gloria in excelsis Deo (Ære 
være Gud i det højeste). 

Eremitten stod alene tilbage, helt betaget af 
hvad han havde hørt, og han vilde gærne have 
lyttet længe endnu til engelens tale. Med udstrakte 
arme kastede han sig korsvis ned på jorden, og 
han takkede Gud for den store nåde, han havde 
vist ham. Han vendte tilbage til den eremitbolig, 
han så ubesindigt havde forladt, og han tilbragte 
resten af sit liv dér. Da han døde, modtog Gud 
hans sjæl og førte den til Paradisets hellige have. 

Gid vi alle i dette liv måtte have en sådan lyst 
til at gøre det gode, at vi hisset må få den fulde 
klarhed, at vi kunne kende mennesket og Gud. 

Sammenligner man nu denne legende med den 

orientalske parabel, vil man bemærke en bety- 
delig forskel i den måde, på hvilken Guds retfær- 
dighed forklares. 

I den jødiske parabel så man ikke ud over dette 
liv. Det var af hvad der skete her på jorden, at 
man måtte lære at forstå, at Gud var retfærdig. 
Dette forhold er blevet grundigt forandret i den 
middelalderlige legende. 

For den overbeviste kristne betyder det abso- 
lut intet, hvor megen nød og elendighed, hvor- 
megen sorg og uretfærdighed, der findes her på 
jorden. Thi han véd, at livet ikke ophører med 
døden, at der findes en anden tilværelse, i hvil- 
ken Guds vilje først egentlig vil åbenbare sig og 
retfærdigheden ske fyldest. I livet efter døden 
vil degode få belønning for alt, hvad de har måt- 
tet gennemgå og lide. Jo større deres trængsler 
har været, desto større vil også belønningen bli- 
ve; trængslerne var kun en prøvelse, i hvilken 
han skulde lutres, og den onde vil ikke kunne 
undgå sin straf, i hvor stor rigdom og glans han 
end har levet og er død. 

Overført på kristelig grund må fortællingens 
tendens og lære altså forandres og dens ramme 
udvides. I den jødiske parabel havde man kun 
de forskellige handlingers rent timelige følger 
for øje. På samme måde stiller forholdet sig i 

Koranen. Guds tjener beskadiger her en båd, 
som tilhører retskafne folk, thi ellers vilde Qen- 
den have bortført den. Han støtter de ugæstfri 
folks mur for at sikre nogle faderløse børn en 
skat; han dræber et hæderligt ægtepars eneste 
søn, fordi denne søn vilde have fordærvet sine 
forældre, men Gud skænker dem til erstatning 
et andet barn, som vil blive dem til velsignelse. 

I legenden derimod træder hensynet til det an- 
det liv overalt i forgrunden. Når engelen tager 
bægeret fra eremitten, er det fordi han sætter for 
stor pris på det og ikke længere iagttager den 
absolute askese. Når engelen styrter tiggeren i 
vandet, er det for at frelse hans sjæl, da han hid- 
til har ført et fromt liv; men havde han levet læn- 
gere, vilde han være faldet for en fristelse. Når 
engelen stikker ild på abbediet, er det for at mun- 
kene kan vende tilbage til deres fromme og gud- 
hengivne liv. Der tales altså her ikke længere om, 
hvad der verdslig set er ondt eller godt; det er 
ting, som ikke kan spille nogen rolle over for det 
store altbeherskende spørgsmål om menneskets 
evige frelse. 

Middelalderen var kristentroens gyldne tid, og 
dens stærke, ubøjelige tro har sat sit præg over- 
alt på litteraturen. 

LEGENDEN om engelen og eremitten var overor- 
i dentlig yndet i middelalderen. Fortællingens 
dramatiske udvikling, der fører tilhørerne fra 
overraskelse til overraskelse, den stigende spæn- 
ding i de mærkelige tildragelser, der synes så 
fuldstændig uforståelige og dog tilsidst finder en 
så fyldestgørende forklaring, påvisningen af Guds 
umiddelbare indgriben i menneskets liv og den 
hele fortrøstningsfulde og opbyggelige moral, alt 
medvirkede til at fængsle interessen om denne 
legende, der i flere henseender indtager en sær- 
stilling i den middelalderlige litteratur. 

Hvor yndet den var, ser man af de mange 
former, i hvilke den er os overleveret, og af de 
mange sprog, på hvilke den er oversat. Den var 
kendt fra Spanien til Island og genfortaltes snart 
i bunden form, snart i ubunden; vi træffer den 

udnyttet både i verdslig og kirkelig litteratur; 
digterne slog mønt af de mange fantasifulde en- 
keltheder, og tiggermunkene benyttede dem som 
virkningsfulde motiver i deres prædikener. 

Hvad der i høj grad bidrog til hurtigt at skaffe 
vor fortælling udbredelse i Vesteuropa var den 
omstændighed, at den blev optaget i den store 
samling prosafortællinger, der går under navnet 
»Gesta Romanorum«, og som i broget blanding 
bringer fantastiske noveller, skæmtsomme anek- 
doter, sagn og legender, der stammer fra alle 
mulige tider og lande, et fuldstændigt æventyr- 
skrin, som gennem århundreder var en yndet 
læsning overalt. 

Vor legende døde ikke med middelalderen. Fra 
de mange legende- og anekdotesamlinger, hvori 
den var bleven optaget, vandrede den ud blandt 
folket, som snart begyndte at genfortælle den på 
sin måde, og gennem mundtlig tradition er den 
bleven forplantet lige til vore dage. Den kendes 
af bønderne både på Sicilien, i Bretagne og i Jyl- 
land. For kuriositetens skyld skal jeg meddele 
den jyske form, der er indsamlet for knapt 30 
år siden. Af den gamle legende er der kun ble- 
ven en enkelt episode tilbage, og Vorherre og 
Sankt Peter er trådt i stedet for engelen og ere- 
mitten. Fortællingen lyder: 

»Mens Vorherre og Sankt Peder vandrede om- 
kring her på Jorden, var de inde et sted hos et 
par gamle folk, og da de gik derfra igen, stak 
Vorherre ild i huset. Det tykte Sankt Peder ikke 
om, og han udlod sig med, at det var synd at 
gøre ved de gamle folk. Nej, det var ikke, sagde 
Vorherre, for under den stolpe, som han så pegte 
på, lå der så stort et stykke sølv, at de kunde 
opbygge et helt nyt hus for, og så havde de det 
istedet for det gamle, som var ringe og så næ- 
sten ubeboeligt. Så kunde Sankt Peder nok for- 
stå, at det var det bedste, der var sket.« 

Jeg skal dog ikke opholde mig hverken ved 
denne eller andre moderne folkelige udløbere 
af den gamle legende; de frembyder kun ringe 
interesse. Derimod kan det have sin betydning 
at undersøge, hvorledes den fra renaissancetiden 
og senere er bleven forstået og udnyttet udenfor 
folkelitteraturen. Luther læste den og blev slået 
af dens kraft, dens ejendommelige skønhed og 
dens moraliserende betydning. Han genfortalte 
den på tysk uden dog at ændre noget væsentligt 
ved dens indhold. 

Også i England viste der sig megen interesse 
for vor legende. Den blev benyttet af moralisten 
Percy Herbert og af den platoniserende theolog 
Henry More, og digteren Parneil omskrev den i 

vers; disse vers skulde bidrage til på ny at gøre 
legenden omtrent ligeså populær, som den var i 
middelalderen. 

Da Voltaire opholdt sig i London, gjorde han 
bekendtskab med Parnells digt, og det vakte i 
den grad hans interesse, at han omskrev det i 
prosa og benyttede det i »Zadig« (1747). Denne 
vittige og underholdende roman , der satiriserer 
over mangt og meget, men særlig over tilstan- 
dene i Frankrig i det 18de århundrede, er holdt i 
østerlandsk æventyrstil , og til dens komposition 
har Voltaire benyttet en række små fortællin- 
ger, der for største delen har deres oprindelse i 
Orienten. 

Zadig er en ung Babylonier. Han er i besiddelse 
af en udmærket forstand og de mest vindende 
egenskaber; derfor er han også i høj grad udsat 
for de omværendes skinsyge, og hans liv bevæger 
sig mellem de mærkeligste yderligheder. Snart 
står han på lykkens tinde, snart styrtes han i af- 
grunden Lige så hurtigt han erhvefver sig en fyr- 
stes eller en kvindes gunst, lige så hurtigt mister 
han den igen. En gang er han lige ved at nå et 
længe eftertragtet mål ; han tror allerede at kunne 
gribe livets højeste lykke, da alt pludselig berøves 
ham, tilsyneladende på den mest ufortjente og 

uretfærdige måde. Voltaire fortæller derefter 
(kap. 20): 

» Fuld af fortvivlelse forlod han byen og van- 
drede bort langs Eufrat. På sin vandring mødte 
han en ærværdig eremit, hvis hvide skæg nåede 
lige ned til bæltestedet. I hånden holdt han en 
bog, som han læste opmærksomt i. Zadig stand- 
sede ham, hilste ærbødigt på ham og spurgte 
ham, hvad det var for en bog, han studerede. »Det 
er skæbnens bog,« lød svaret; »vil du også læse 
i den?« Med disse ord rakte han bogen til Zadig, 
der blev højst forbavset over, at han ikke kunde 
tyde et ord i den, skønt han var kyndig i mange 
sprog. 

Eremitten, der havde lagt mærke til, at Zadig 
så meget bedrøvet ud, foreslog ham at ledsage 
ham på hans vandring. Jeg har tit kunnet bringe 
trøst til dem, der var ulykkelige, tilføjede han. 
Og han begyndte at tale om skæbnen og retfær- 
digheden, om dyder og laster, om ondt og godt 
på en sådan måde, at Zadig følte sig ganske beta- 
get. De blev enige om at følges ad, men Zadig 
måtte love, at hvad end oldingen foretog sig de 
første dage, skulde han ikke skille sig fra ham. 

Den første dags aften kom de til et pragtfuldt 
slot, hvor de blev modtagne med stor gæstfrihed. 
De fik den herligste mad og de fineste senge, og 

om morgenen, da de drog videre, overrakte tje- 
neren dem nogle gulddukater til hjælp på rejsen. 
Slottets herre havde dog knapt værdiget dem et 
blik; han var indbildsk og overmodig og vilde 
kun prale med sine rigdomme. Således havde 
han ladet de to rejsende tvætte deres hænder i et 
meget kostbart guldbækken; det fandt oldingen 
lejlighed til at stjæle fra ham som tak for hans 
gæstfrihed. Zadig så det, undrede sig over det, 
men sagde intet. 

Den følgende dag kom de til en meget rig gam- 
mel gnier, hvor de fik en elendig modtagelse; de 
måtte opholde sig i stalden og fik kun lidt og dår- 
lig mad. Som tak herfor forærede oldingen den 
rige gnier det stjålne guldbækken og hans tjener 
gulddukaterne. 

Zadig kunde ikke tilbageholde sin forbavselse 
over, hvad han havde set: »Du stjæler fra den, der 
modtager os gæstfrit, og du belønner den, der 
behandler os dårligt.« »Min søn,« lød svaret, »den 
gæstfrie og rundhåndede mand tager kun imod 
fremmede af praleri og for at man skal beundre 
hans rigdomme; han vil lære at blive mere for- 
nuftig. Gnieren vil lære at blive mere gæstfri. 
Men du må ikke forbavse dig over, hvad du ser 
mig gøre, følg mig blot.« 

Zadig vidste ikke, om det var det klogeste eller 

tåbeligste af alle mennesker, som han fulgtes 
med, men oldingen talte med en sådan overlegen 
myndighed, at han måtte følge ham videre på 
hans vandring. 

Om aftenen kom de til et net, lille hus. Her boede 
en filosof, som dyrkede visdom og dyd uden dog 
at kede sig. Han tog venligt mod vore to vandrings- 
mænd, beværtede dem på det bedste, og aftenen 
hengik med underholdende samtalerom forskel- 
lige filosofiske æmner. Den følgende morgen stod 
eremitten tidlig op og sagde: »Jeg vil efterlade 
vor gode vært et tegn på min agtelse og taknem- 
lighed.« Med disse ord greb han en fakkel og 
stak ild på huset. Zadig vilde forhindre det, men 
formåede det ikke, og eremitten førte ham med 
magt ud af huset. De skyndte sig afsted, og da de 
var kommet noget bort, vendte eremitten sig om 
for at se huset brænde. »Gud ske lov« , sagde han, 
»nu bliver vor kære værts hus ganske ødelagt. 
Han kan prise sig lykkelig. « Ved at høre dette fik 
Zadig på én gang lyst til at briste i latter og til 
at forhåne eremitten, prygle ham og løbe sin vej. 
Alligevel var han i den grad under oldingens ind- 
flydelse, at han forholdt sig rolig og vandrede vi- 
dere ved hans side. 

Om aftenen kom de til en godhjærtet enke, der 
boede alene med sin halvvoxne brodersøn, hvem 

hun elskede over alt. Hun tog venligt imod dem, 
og da de den følgende dag skulde drage videre, 
gav hun dem drengen med som vejviser gennem 
de øde og vildsomme egne. Da de gik over en 
bro, kaldte eremitten drengen hen til sig og 
sagde, at han vilde give hans tante et tegn på sin 
erkendtlighed, derefter greb han ham om livet 
og kastede ham i floden, hvor han druknede. 

»Uhyre, forbryder!« råbte Zadig, som nu ikke 
længer kunde styre sin harme. Men eremitten af- 
brød ham kort: »Du havde lovet mig at være 
mere tålmodig. Vid, at under ruinerne af det hus, 
som forsynet har stukket ild på, vil dets ejer- 
mand finde en uhyre skat. Vid, at den unge mand, 
som forsynet har berøvet livet,, vilde have myr- 
det sin tante om et år og dig om to.« »Hvem har 
sagt dig det, du umenneske, råbte Zadig, stadig 
harmfuld, og selv om du havde læst disse begi- 
venheder i skæbnens bog, hvem har så tilladt dig 
at myrde et barn, som aldrig har gjort dig ondt?« 

Da Zadig havde givet sin harme luft i disse ord, 
opdagede han, at oldingens hvide skæg var for- 
svundet, og at han havde antaget en ynglings 
rene, fine træk. Også hans slidte kjortel var for- 
svundet, og på ryggen bar han fire store, hvide 
vinger. Hans skøYine majestætiske legeme strå- 
lede i et hav af lys. 

»Oh, du Himlens sendebud, du guddommelige 
engel,« råbte Zadig og knælede. »Er du stegen 
ned fra de saliges boliger for at lære en svag dø- 
delig at underkaste sig Guds vilje?« 

Engelen Jesrad svarede : » Menneskene dømmer 
om alt uden at kende noget. Du fortjente mest af 
alle at blive oplyst. « 

Zadig kunde dog ikke tilbageholde en tvivl med 
hensyn til, hvad han havde set engelen gøre: 
» Havde det ikke været bedre at belære dette barn 
og gøre det retskaffent end at drukne det i flo- 
den?« »Nej, svarede Jesrad, thi hvis han var 
bleven retskaffen og havde fortsat sit liv, vilde en 
anden stor ulykke have ramt ham.« »Er det da 
så aldeles nødvendigt, at der findes forbrydelser 
og ulykker her i verden, og at ulykkerne rammer 
de gode mennesker.« »De onde mennesker, sva- 
rede Jesrad, er altid ulykkelige. De tjener til at 
prøve det lille antal retfærdige, som lever på jor- 
den. Der findes ikke det onde, som jo ikke med- 
fører noget godt.« »Men, indvendte Zadig, hvis 
der nu kun fandtes godt og intet ondt?« »I så til- 
fælde, svarede engelen, vilde denne jord være 
en anden jord, så vilde der her herske en fuld- 
kommenhed, som kun kan findes i den højester 
bolig, hos ham, hvem det onde ikke kan komme 
nær . . . Menneskene tror, at den dreng, der er 

druknet i floden, er omkommet ved et tilfælde. 
Menneskene tror, at det skyldes et tilfælde, at filo- 
soffens hus brændte. Men intet af hvad der sker, 
sker tilfældigt. Alt er prøvelse, straf, belønning 
eller forudseenhed. Svage dødelige, hør op med 
at kæmpe mod hvad du bør tilbede, c 

»Jamen, hvis nu . . .« sagde Zadig; dog da han 
sagde: »hvis nu«, svævede engelen allerede op 
imod den højeste himmel. 

Zadig knælede ned, tilbad forsynet og under- 
kastede sig. 

Man kan ikke sige, at Voltaire har benyttet det 
gamle motiv på nogen særlig overlegen eller ori- 
ginal måde. Hans fortælling står, rent æstetisk 
set, betydelig tilbage for det middelalderlige 
digt, som er meddelt i det forrige kapitel, men 
den er dog langtfra uden interesse. På en ret virk- 
ningsfuld måde lader han således engelen, så snart 
han har udført en af sine mærkelige handlinger, 
udtale sig i ord, der må forekomme Zadig fuld- 
stændig afsindige, og som er vel egnede til yder- 
ligere at understrege handlingens tilsyneladende 
absurditet. 

Det er dog særlig den ånd, som Voltaire har 
indblæst i fortællingen, der fortjener vor op^ 
mærksomhed. Han har delvis berøvet motivet 
den fromhed, den ejendommelige kristelige re* 

signation, der i så høj grad prægede den middel- 
alderlige legende. Hensynet til det andet liv har 
han ganske udeladt; den tanke, at mennesket 
først efter døden skulde belønnes for dette livs 
mange trængsler, antydes end ikke noget sted og 
var jo også Voltaire ganske fremmed. Det er her 
på Jorden, at Guds retfærdighed må ske fyldest, 
hvis der da skal være nogen mening i det hele, og 
ved på dette vigtige punkt at Qerne sig fra le- 
genden vender i virkeligheden Voltaire, uden at 
han selv aner det, tilbage til den oprindelige 
orientalske form, hvor der jo kun var tale om en 
rent timelig og verdslig fordel eller skade. Her- 
ved har Voltaire utvivlsomt forfladet motiverne. 
Den nye rationalistiske tankegang i fortællin- 
gen kommer også til orde gennem Zadig. Det er 
ikke længere en from eneboer, hvis af tvivl for- 
pinte sjæl engelen skal berolige; det er en fritæn- 
kerisk, verdensklog filosof, hvem en hård ulykke 
har ramt, og som nu skal overbevises om, at alt, 
hvad der sker, sker til menneskets bedste, at i 
virkeligheden, som Voltaire har sagt i en anden 
roman: »toutestpourlemieuxdanslemeilleurdes 
mondes possibles.« Herved er engelens opgave 
bleven så langt vanskeligere. Hans ledsager er 
ikke igennem et langt livs resignation på for- 
hånd ligesom forberedt til at lade sig overbevise, 

8* 

tværtimod. Zadig vil vide ordentlig besked og be- 
gynder derfor at ræsonnere med engelen. Enge- 
lens grunde forekommer ham ikke særlig over- 
bevisende, og han fortsætter derfor med sine ind- 
vendinger, selv efter at engelen tydelig har med- 
delt ham, hvad der er den højestes vilje. Men så 
afbryder engelen disputten, svæver op imod Him- 
melen, og Zadig knæler ned, overvældet af den 
overnaturlige åbenbaring, overvældet, men næp- 
pe overbevist. Knuden er hugget over, men ikke 
løst. Det er overhovedet en af den slags knuder, 
som ikke lader sig rationelt løse. Voltaire fore- 
trækker derfor at afslutte det hele ved pludselig at 
afskære Zadig ordet og tvinge ham i knæ. 

Den højeste havde talt gennem Jesrad, enhver 
modstand fra et svagt, dødeligt menneske måtte 
ophøre. Der findes gåder så vanskelige, at men- 
neskets forstand overfor dem ganske må opgive 
ævret, at blot det at forsøge på at råde dem er en 
formastelighed. 

Hvad er mennesket vel ved siden af den væl- 
dige evige guddomstanke? En orm, som trædes 
ned, et fnug, som vejres bort. 

Derfor lærer vor parabel, at det gælder fremfor 
alt om at have den blinde, urokkelige tillid. Dét 
samme prædikede Elihu for Job: »Over Gud er 
der forfærdelig majestæt. Den almægtige, ham 

kunne vi ikke nå til, ham som er stor i kraft; ret 
og retfærdighedsfylde undertrykker han ikke. 
Derfor frygte folkene ham.« 

Og vældigt som et stormbrus lyder Jehovas 
ord til det tvivlende menneske: »Hvo er den, som 
formørker Guds råd med tale uden forstand; 
hvor var da, da jeg grundfæstede jorden, for- 
kynd det, hvis du har indsigt; hvo har sat dens 
mål, du véd det vel. Vil du gøre min ret til intet; 
vil du dømme mig til at være uretfærdig, for at 
du kan være retfærdig. « 



